**RAPORA QEYÛM**

**(TEBAX 2019-TEBAX 2020)**

**-PANAROMAYA SALEKÊ-**

**tablo içeren bir resim

Açıklama otomatik olarak oluşturuldu**

1. **SEÇÛK MIZRAKLI – AMED BAJARÊ MEZIN HVS. ŞRD.**
2. **REMZIYE YAŞAR – GEVER HVS. ŞRD.**
3. **NÎLUFER ELÎK YILMAZ – QOSER HVS. ŞRD.**
4. **YILDIZ ÇETÎN – ERDÎŞ HVS. ŞRD.**
5. **FERHAT KÛT – NISÊBÎN HVS. ŞRD.**
6. **CÎHAN KARAHAN – COLEMÊRG HVS. ŞRD.**
7. **YAŞAR AKKÛŞ – ÎDIR HVS. ŞRD.**
8. **YILMAZ ŞALAN – BÊGIR HVS. ŞRD.**
9. **GULISTAN ONCU – STEWR HVS. ŞRD.**
10. **BETUL YAŞAR - GIYADÎN HVS. ŞRD.**
11. **MELÎKE GOKSÛ – GOGSÎ HVS. ŞRD.**
12. **ROJDA NAZLIER – KARAZ HVS. ŞRD.**
13. **HASAN SAFA – XELFELÎ HVS. ŞRD.**
14. **YAKUP YALMAÇ – QELQELÎ HVS. ŞRD.**
15. **ADNAN TOPÇÛ – KOP HVS. ŞRD.**
16. **HATÎCE TAŞ – IKIKOPRU HVS. ŞRD.**
17. **MEHMET DEMÎR – ÊLIH HVS. ŞRD.**
18. **MULKIYE ESMEZ – DÊRIK HVS. ŞRD.**

**Destpêk!**

Tecrûbeya kurdan a rêveberiyên herêmî di salên 1980’yî de dest pê kir lê wan ji salên 1990’î pê de bi awayekî sîstematîk di rêveberiyên herêmî de cih girt. Ev tecrûbe di 30 salan de bi awayekî domdar vegeherî û mezin bû. Kevenşopiya siyasî û pratîka rêveberiyên herêmî ya bi Partiya Kedê ya Gel (HEP) û Partiya Demokrasiyê (DEP) dest pê kir û îro bi Partiya Demokratîk a Gelan didome, bi kurtasî ‘avakirina civakî’ ji xwe kir armanc. Ev alternatîf bêyî entegreyî pergala dewletparêz bibe, me baweriya xwe pê anî ku divê li ser bingeha çanda demokratîkbûnê bi afirandina qadên çareserkirina pirsgirêkên zihniyet, mulkiyet, têkiliyên di navbera zayendan de, etîk, polîtîka û aboriyê, bingeha ‘birêvebirina xwebixwe’ ava bibe. Çimkî rêveberiyên herêmî di heman demê de hişmendiya civakî, nirx û bawerî ne ku tê xwestin ji holê bên rakirin. Loma jî me hewl da, bi awayekî zelal bi parastina karekterê civaka azadîxwaz, pergalên civakî, hiqûqî, aborî yên dikarin xwe bi rê ve bibin ava bikin. Ne têkiliyeke burokratîk, serwerîxwaz, tîkane; me baweriya xwe pê anî ku bi rêveberiyên herêmî têkiliyeke civakî ya demokratîk, bi berpirsiyar, wekhevîxwaz û çanda jinê ya azad dikare were sazkirin. Ji ber ku pîvana şaredarvaniya demokratîk têgihîştina asta jina azad e. Hevserokatî, bajarên jinan, şaredervaniya jinane encamên vê yên şênber in.

Tecrûbeyên çêbûn, li Tirkiyeyê ji ber parelelî netewe dewletê di dîroka têkoşînê de cihê xwe girtin, zext, înkar, faîlên nediyar, îşkence û girtîgeh kêm nebûn. Serokê şaredariya Hîlwanê Nadir Temel a me di 1979’an de bi dest xist û endamên meclisê ji peywirê hatin girtin; tevî me di hilbijartinên 1999’an de şaredariyên Lîce/Amed û Giyadîn/Agirî qezenç kir, paşê bi zorê ev şaredarî dan partiyên din. Dîsa di dema HADEP’ê de şaredariya Mersînê ya me bi dest xist bi zor û hîleyan dizîn. Ev hemû pêkanîn bi pêşxistina kapasîteya şaredariyan ve girêdayî ye. Her wisa di 19’ê sibata 2000’an de serokê şaredariya bajarê mezin a Amedê, serokê şaredariya Sêrtê û serokê şaredarê Çewlikê di nav kolanê de ji aliyê jardarmayan ve hatin binçavkirin. Bi darê zorê ketin şaredariyan û tavilê hatin girtin. Li hemberî desteserkirina vê vînê li her sê bajaran jî protestoyên mezin hatin kirin, gelek hatin binçavkirin û birîndar bûn. Tenê ji ber şaredarvaniya pirzimanî parast şaredariya Sûrê betal kirin û belav kirin. Ev pêkanîn di dîrokê de cihê xwe girtin. Em van bûyer û pêkanînan bi bîr dixin û dibêjin ku di rastiyê de zihniyeta pêkanîna qeyûm her tim hebû û bi awa û navên cuda her tim di meriyetê de bû.

Parametreyeke girîng a divê bê bibîrxistin ev e: Di hemû tecrûbeyên me yên rêveberiyên herêmî de, me ev qad ji bo çareserkirina pirsgirêka kurd bi kar anî. Ji lewra di serî de hilbijartinên 1999, 2004, 2009 û 2019’an; di hemû pêşnumayên rêveberiyên herêmî de tiştên hevpar ên me diyar kirine ev in; “sînorkirina hikûmeta navendî û avakirina rêveberiyên herêmî, çareserkirina pirsgirêka kurd, zêdekirina rayeyên rêveberiyên herêmî û rakirina wesayeta li ser wan, ji bo bidawîanîna mudaheleyên astengkirina birêvebirina demokratîk a rêveberiyên herêmî vesazkirina qanûnî û misogeriya wan; zelalî, di polîtîkayên jinan de imtiyazên pozîtîf, şardervaniya pirçand û pirzimanî; xebatên ekolojîk, hişmendiyeke siyasî ya girîngiyê dide polîtîkayên zarok-ciwanan û komên din û şaredarvaniya cicakî...” Bi vî awayî em bûn xwedî pratîkên bi saya paradîgmayeke têgihîştina rêberiyên herêmî bi pêş ketin. Ev tecrûbeyên pratîk bi hilbijartinên hatin kirin, bidestxistina şaredariyan û bi têgihîştina me ya şaredarvaniyê ve têkildar e.

Bi kurtasî, li gorî partiya me rêveberiyên herêmî, tevlîbûna rasterast esas digirin, zelal in, rê û rêbazên hesabdayînê saz dikin, rêxistinbûna gel û qadên birêvebirinê ne. Em di rêveberiyên herêmî de van pratîkan esas digirin; avakirina şaredarvaniya alternatîf, birêvebirina xwecihî ya gel û tevlîbûna şaredarvaniyê, jiholêrakirina rant û kedxwariyê. Ev pratîk bi hişmendiya “hemwelatîbûna azad” teşe digire û bi “bi gel re ji bo gel” tê pênasekirin. Tegihîştina me ya şaredarvaniyê; hevsengiya navend-herêmî ya bingeha birêvebirina kamûyê ye, ber bi herêmê de dide; rayeya xizmetên bingehîn ên kamûyê yên mîna bi taybetî perwerde, tenduristî û xizmetên civakî dewrî rêveberiyên herêmî dike, bi tevlîbûna gel a rasterast avakirina jiyaneke demokratîk armanc dike û wê her wiha be.

**Paşxaneya kurt; sedem, encam, pêvajo...**

Bi kurtasî çarçoveya me behs kir; di nav salan de parzinî û bi ‘têgihîştina rêveberiyên herêmî ya demokratîk, ekolojîk û azadiya jinan’ formule bû. Di ser meclisên giştî yên bajêran xizmetên ji bo gundan, ji meclisên jin û ciwanan heta xebatên taxan, ji sazkirina qadên hevkariyê yên civakî heta parastina qadên gel, ji ava bêpere an jî bi pereyekî sembolîk bigire heta wesayîtên veguhastinê yên gel û hwd. di çarçoveyek berfireh de bi vî awayî xebat hatin kirin.

Rejîma qeyûm di rewş û rastiyeke wiha de kirin meriyetê. Hin sedemên yên bi rêya qeyûman desteserkirina şaredariyên me hene. Hin ji van sedeman; yek, di nav plana ‘çokdanînê’ ya bi biryarên MGK’a 2014’an bû. Du, veguherîna bîrdoziya dewletê ya li dijî nasnameya kurd ya di 2015’an de ket pratîkê. Sê, pêşketin û berfirehbûna tevgera siyasî ya kurd di asta ‘tevgera civakî’ de. Çar, mezinbûna tevgera siyasî ya kurd a bi peywenda ‘siyaseta mekanî’ de. Pênc, sazûmanbûna bîr û hevkariya civakî di ser rêveberiyên herêmî de. Şeş, kurdan li dijî serweriya dewletê rê û rêbazên xweparastinê ava kirin.

Di 11’ê îlonê avêtina qeyûman, li dijî tecrûbeya rêveberiyên herêmî ya kurdan, destketiyên wan û pratîkên wan wek derbeyeke mezin di dîrokê de cihê xwe girt. Bi spartina qanûna 674’an a KHK’ê qeyûm avêtin ser şaredariyên DBP’a ya pêkhateya HDP’ê ye. Qeyûm avêtin ser 3 şaredariyên bajarên mezin, 10 bajar, 63 navçe û 22 bajarok, bi tevahî 95 şaredariyên di destê DBP’ê de, ango memûrên dewletên avêtên cihê hilbijartiyan. Her wiha 15 hezar karker û memûrên kurd ên di şaredariyan de dixebitîn; nêzî 300 keya hatin îxrackirin. Hevserokên HDP’ê Selahattîn Demîrtaş û Fîgen Yuksekdag, Abdullah Zeydan, Çaglar Demîrel, Sirri Surreyya Onder û 93 hevşaredar, bi sedan endamên meclisan û endamên meclisên bajêr hatin girtin. Ceza dan 15 şaredarên hatin girtin.

Divê bê zanîn ku, bi awayê desthilat dibêje avêtina qeyûman ne tiştekî ‘pêwîst’ lê pêngaveke siyasî ya biplan, îdarî û ji bo mafên demokratîk tiştekî pir jiyanî ye. Qeyûm bi awayê desthilat îdia dike ne ji bo xizmetê lê ji bo parvekirina rantê, nelirêtî û bêusûliyan ketin pêşbaziyê. Ne memûrê dewletê yên ji rêzê ne, kesên taybet in hatine hilbajartin. Dema em li pratîkên qeyûman ên di navbera îlona 2016 - tebaxa 2020’an de dinêrin, em dibînin ku bi tevahî li dijî nasnameya kurd û nirxên wê ne.

Çawa ku me berê jî gotibû, aborî û nirxên hatine talankirin, dane û rastiyên bervojîkirî, polîtîka û kiryarên qeyûman nîşan didin ku bîrdoziya dewletê li Kurdistanê nehatiye nûkirin, tiştên li Kurdistanê tên kirin di çarçoveya modeleke mêtingeriyê ya taybet de ne. Serokwezîrê dawî yê Tirkiyeyê Binali Yildirim ji bo avêtina qeyûman a ser şaredariyên HDP’ê gotibû “rewşa wan taybet e”. Qeyûman şaredarî ji gel îzole kirin, gel ji bo xwe xeter dîtin û saziyên şaredariyê bi dîwaran dorpêç kirin. Asîmilasyon pêk anîn, bîra civakî rûxandin, siyaseta mirina zindî kirin, torên hevkariya civakî belav kirin, hemû karên di warên polîtîkayên civakî de hilweşandin, asta kiryarên mîlîtarîst zêde kirin, destketiyên jinan ji bo xwe xeter dîtin û li dijî wan şer kirin, eboriya herêmî bi dawî kirin, di nelirêtî û rantê de ketin pêşbaziyê. Bi van aliyên xwe bi rastî jî ‘taybet’in.

Em li ser van pêkanînên wan ên taybet sekinîn, beriya hilbijartina 31’ê adara 2019’an di 28’ê sibata 2019’an de, ji bo pêvajoya 2016-2019’an me rapora xwe ya derbarê qeyûman de bi hûrgilî parve kiribû. Bi vê raporê me bi belgeyan derxist holê ku rejîma qeyûman qirkirina çand û civakê ye. Me bi vê raporê ji raya giştî re aşkrera kir ku di kesayeta AKP’ê de tiştên dewletê ji bo qeyûman gotine hemû derew û berovajîkirin in. Rapor tavilê hat qedexekirin û ji bo wê biryara berhevkirinê dan. Piştî hilbijartina 31’ê adarê jî di çarçoveya şîara ‘serketin û bibinxistin’ê bi polîtîkaya hat bipêşxistin encamên siyaseta Tirkiyeyê guhertin hatin bidesxistin.

Hilbijartinên 31’ê adarê di atmosferek pir tevlihev û bi rageşî de hatin kirin. Li aliyekî bi sedan girtiyên di girtîgehê de di greva birçîbûnê de bûn, li aliyekî din jî krîza aborî û şer atmosfera hilbijartinê çêkirin û ji neçarî hilbijartin ket rojevê. Li cihên qeyûm hatibûn tayînkirin bi biryardariyeke mezin lê di şert û mercên newekhev de ketin hilbijratinê, gel ne wek hilbijartinek asayî lê wek ‘hilbijartina qeyûman’ lê nihêrî û bi vê motîvasyonê çû ser sindoqê. Desthilatê bi hemû alavên xwe yên îdeolojîk derketiye meydanê, bi xebatên şerê taybet hewl da vîna gel bişikîne, bê usûl bi hezaran hilbijêr qeyd kirine, sindoq kirine yek û ew veguhastine, ji bo hêviya gel bişikînin hemû rê bi kar anîne. Tevî ev tişt li Tirkiyeyê jî pêk anîne, li erdnîgariya Kurdistanê bêtir û sîstematîktir pêk hatine. Beriya hilbijartinê bi hefteyan bi daxuyaniyan gef xwarin, hewl dan xwesteka çûna gel a ser sinqokan bişikînin, gotin ku heger bi ser bikevin jî wê dîsa qeyûman bavêjin ser şaredariyan û heta nêzî hilbijartinê jî demoralîzkirin û gefxwarin berdewam kirin.

Tevî van pêkanînan hilbijartinên 31’ê adara bi beşdariyeke mezin pêk hat. Bi taybetî jî bal bêtir li ser şaredariyên qeyûm avêtin ser wan bûn. Di encama hilbijartinan de, tevî hemû hîle, zext û astengiyan HDP; 3 bajarên mezin, 5 bajar, 45 navçe û 12 şaredarî bi tevahî 65 şaredarî bi dest xistin. 1 hezar 230 endamên meclisên şaredariyan û 101 endamên meclisên giştî yên bajêr ji lîsteyên HDP’ê hatin hilbijartin. Bi hezaran polîs û leşker li hin navçeyên Şirnex û Colemêrgê wek hilbijêr qeyd kirin. Bi vî awayî AKP ev der bi dest xistin. Tevî me mijarê bir dadgehê jî encamek jê nehat bidestxistin.

**DI HILBIJARTINÊN 31’Ê ADARÊ DE HDP**

**3 BAJARÊN MEZIN**

**5 BAJÊR**

**45 NAVÇE**

**12 BAJAROK**

**1230 ENDAMÊN MECLISA ŞAREDARIYÊ**

**101 ENDAMÊN MECLISA BAJÊR A GIŞTÎ**

3O şaredariyên ji destê qeyûman hatin standin, bîlançoya wêraniyên kiribûn hatin hesabkirin. Rastiyên derketin holên herkesî şaş kirin. Bi sedan mînakên luks, îsraf û nelirêtiyan derketin holê. Ji serşokên taybet bigire heta çewlikên hespan; ji taximên fîncanana bigire heta simîtên ji rêya bi kîlomereyan dûr anî bûn; ji şevên bişatafat heta xwarin û vexwarinên taybet û heta diyariyên gelek buha gelek tişt hebûn di nav de. Ji bilî xizmetê ji bo her tişt hebû! Ev tenê yên derketin holê, gelek mînakên zêdetir hene. Tenê deynê ji 6 şaredariyan re hat hiştin 6 milyar TL bû. Şaredariyên wêrankirî yên ji wan hatin standin pirsgirêkên wan ên navxweyî û deynên wan li aliyekî yek ji mijarên zêde dihat meraqkirin jî di vê pêvajoyê de wê çawa nêzî şaredariyan bibin û têkiliyeke çawa bi wan re deynin. AKP pir xebitîbû, gotibû ji ber serkeftina wan wê qeyûm werin hilbijartin. Bi vî awayî aşkera kiribû ku wê encamên hilbijartinê yên fermî qebûl neke. Ji ber ku kesî texmîn nedikir wê dewlet di pêvajoya nû de bi awayê ‘tolhildêr’ nêzîk bibe. Pir derbas nebû bersiv jî hatin dayîn. Û hat dîtin ku polîtîkaya qeyûm dixwaze bi gelek awayan dixwaze bê berdewamkirin. Di esasê xwe de rewşeke taybet a ‘bêqeyûm qeyûmkirin’ê xwestin bikin meriyetê. Destpêkê YSK’ê bi ‘hîleya KHK’ê’ derbeyek li sidoqê xist û 6 şaredariyên HDP’î bi hinceta KHK’ê da AKP’ê, bi darê zorê hewl da ewlekar û alavên X-rayê deyne ber deriyê şaredariyan, bi heq û hiqûq endamtiya endamên meclisan betal kir, ji bo çilmisandinê avêtin ser şaredariyan; bi cirbicur tundî, binçavkirin, girtin û şerê taybet hewl dan şaredariyan biçewisînin.

Desthilata AKP-MHP’ê ya ji serwerî, ji têkiliyên mîkroîktîdar, zayendperest, komî, yekperest û dijayetiyê xwedî dibe dît ku gel paşve gav neavêje û li şaredariyan xwedî derdikeve û bi rêyên hîle, xesp û rêya darazê nikaribû birûxîne, dîsa vegeriya polîtîkaya xwe ya qeyûman. Ev veger di nav deweletê de tiştekî ji ‘neçarî’ nîşan dida. Çimkî li jêrê wek di mînaka Mêrdînê de jî xuya dibe, eniya desthilatê çanda kîn û nefeta nijadperestiyê û neolîberalîzma muhafazakar-îslamîst tê xuyakirin ku talan kirine û ji neçarî jî ev tişt îtiraf kirine. Em vê rewşê bi belgeyan nîşan didin.

“**Berî hilbijartinê tayînkirina qeyûman”**

**Çi ye ev belge?**

Bi biryara wezareta kerên hundir Hevserokê Şaredariya Bajarê Mezin a Amedê Selçûk Mizrakli ji peywira xwe hat giritin û qeyûm tayînî cihê wî hat kirin. Ev belge derbarê vê de ye. Walîtiya Amedê, berî Mizrakli mazbataya xwe bigire, piştî hilbijartinê bi rojekê, 1’ê nîsanê bi nivîsekê ji wezareta navxweyî xwestiye ku qeyûm tayînî ser şaredariyê bike. Yanî walî Hasan Basrî Guzelglu yên wek qeyûm hat tayînkirin ev daxwaz kiriye. Hê ev nûçe di rojevê de bû, derket holê ku heman tiştî li Wanê jî kirine. Waliyê Mêrdînê Mustafa Yaman di 2016’an de tayînî ser şardariya Şaredariya Bajarê Mezin a Mêrdînê hat kirin û di dema qeyûmtiyê de gelek nelirêtî kirin, 1’ê nîsana 2019’an ji wezareta naxweyî re bi nivîsekê xwestiye ku qeyûm tayînî ser şaredariyê bê kirin. Di nivîsa bi îmzeya qeyûm Yaman ê wek “qeyûmê çerezcî” tê binavkirin, derbarê Ahmet Turk de lêpirsînên hatine vekirin bi rêz kirine.

Bi kurtasî, nirxên demokratîk, azadîxwaz û ekolojîk ên ji bo wan şerekî dijwar ê hebûn/tunebûnê hat kirin, ji nû ve zext û zordarî li wan hatin kirin.

HDP, di hilbijratinên 31’ê adarê de, li piraniya metropolan bi awayekî stratejîk bi desthilatê da wendakirin. Şaredariyên hatin bidesxistin bi dil û can dest bi karê xwe kiri lê belê destûr ji vê re jî nehat dayîn û di demeke kurt de, piştî hilbijartinê 4 meh û nîvan, 19’ê tebaxê qeyûm tayînî ser şaredariyên Amed, Wan û Mêrdînê kirin û bi vî awayî “pêvajoya qeyûm a duyemîn” hat destpêkirin. Li dijî tayînkirna qeyûman di serî li Kurdistanê li Tirkiyê û dinyayê protesto hatin kirin, ji Kanadayê heta Japonyayê çalakî hatin kirin. Çapemeniya cîhanê li hemberî vê bêndeng nema. Ji Awusturyayê Die Presse “darbeya plankirî”, ji Fransayê Le Monde “darbeyeke nû li muhaletê hat xistin”, ji Almanyayê Tageszeitung (TAZ) “qeyûm berê hat plankirin”, ajansa Reutersê bal kişand ser operasyonên li dijî HDP’ê û diyar kir ku sûcdarî bi derewan hatine kirin, Euronewsê jî bi sernavê “paqijiya siyasî” tayînkirina qeyûman vegot.

Bi ferman wezareta naxweyî ya taybet polîsan bi gaz û ava şid êrîşê hemû çalakiyên demokratîk kir. Li Wan û Mêrdînê li cihên girtî û vekirî civîn, meşa xwepêşandanî, daxuyaniya çapemeniyê, danîna konan, vekirina standan, çalakiya rûniştinê, pîrozbahî, konser, belavkirina belavokan û gelekên din ji bo 30 rojan hatin qedexekirin. Di meha tabaxê de nêzî 1000 kes hatin girtin. Tenê di tebaxê de, di operasronên parelelî tayînkirina qeyûman hatin kirin, parêzer û rojnamevan jî di nav de 418 kes hatin binçavkirin û bi dehan kes hatin girtin.

Dema me ev panaromaya qeyûm a yekemîn a pêvajoya duyemîn a 30’ê çileya 2020’an de nû kir û di mijdara 2019’an de daxuyand qeyûm avêtibûn ser 32 şaredariyan, 23 hevserokên şaredariyan hatibûn girtin, 60 endamên meclisên şaredariyan ji peywirê hartibûn girtin, 10 ji wan jî hatibûn girtin. Armanca vê xebatê ew e ku di salvegera yekemîn a xespa qeyûman a 19’ê tabaxê dest pê kir, derxistina holê ya polîtîka û kiryarên qeyûman e.

HDP-Piştî 31’ê adara 219’an Rapora “Rejîma Qeyûm û Li Tirkiyeyê Xespkirina Mafê Berbijêrî û Hilbijartinê” - https://bit.ly/2FfVgER

Bi vî awayî em dibejin, “Modeala qeyûm bi fermî rûxiya”.

Ev ne îdayek lê tiştekî bi belgeyan hatiye ispatkirin. Qeyûm dizî, talan, nelirêtî, asîmilasyon, qirkirina civakê ye û ev hemû hêman, bi hemû leza xwe berdewam in. Qeyûm dijminatiya li civakê ye.

Em ê mijarên li ser hemû geşedanên girîng ên mîna nêzîkatiya li destketiyên jinan, hincetên girtinan, helwesta li hemberî endamên meclisan, rewşa rastiyên li Mêrdîn, Gever û Sûrê derkete holê bisekinin. Her wiha, em armanc dikin ku durûtî, hîle û derwên wan bi awayekî zelal vebêjin.

Hûrgiliyên di nav vê salê de wek pêvek meh bi meh bi awayekî kronolojîk wê bên dayîn. Ji bilî vana derbarê kiryaran de hin dane û dîtbariyên salane werin parvekirin.

Li hemberî rejîma qeyûman a 19’ê tebaxa 2019’an dest pê kir, biryara çalakiyên berdewam hat dayîn û li çarmedora welêt çalakî pêk hatin. Çalakiyên 53 rojan ên li navenda berxwedan Amedê, bi zorê hatin qedexekirin lê belê wek ku bîra civakê ji me re dibêje, kolan nikare bê qedexikirin, çalakiyên me nikarin bên qedexekirin û têkoşîna me ya mafdar nikare bê astengkirin. Çimkî, modela me ya rêveberiya herêmî ya bi kedeke mezin hatiye avakirin a me ye, civaka ehlaqî-polîtîk, çand û nirx ên me ne. Vîna teslîmî me hatiye kirin, sedema hebûna me ye. Bi bawerî û biryardariyekê em dibêjin em ê li xwe cudahiyên xwe, baweriyên xwe, nirxên xwe xwedî derkevin, em li vê derê ne û têkoşîna me didome. Bi vî awayî em rapora xwe pêşkêşî we dikin.

**NEXŞERÊYA QAYÛMAN: JI NÛ VE - ARKEOLOJIYA TARÎTIYÊ**

ekran görüntüsü içeren bir resim

Açıklama otomatik olarak oluşturuldu

**NEXŞERÊYA QEYÛMAN**

Şaredariyên HDPê yên qeyûm tayînî wan hatine kirin û rêjeya dengan a hil-

bijartinên herêmî yên 31’ê adarê

Tebaxa 2020

Şaredariya Bajarê Mezin a Amedê

%62.93

BISMIL: % 71.42

GÊL: % 51.37

ERXENÎ: % 55.85

HEZRO: % 51.53

PEYAS: % 66.39

KARAZ: %61.67

PASÛR: %49.97

LÎCÊ: %77.73

FARQÎN: 75.69

SÛR: %60.76

YENİŞEHİR: %60.76

BAJARÊ MEZIN

BAJAR

NAVÇE

BAJAROK

QERS

ERZIROM :GOGSÎ

ÎDIR : HALFELÎ

DÊRSIM : AKPAZAR, SARICA

COLEMÊRG : GEVER

MÊRDÎN : DÊRIK, NISÊBÎN, QOSER, ŞEMREX, STEWRÊ

WAN : ERDÎŞ, ELBAQ, RÊYAHEWREŞÎMÊ, BÊGRÎ, QELQELÎ, SERAY

ÊLIH : IKIKOPRU

SÊRT : HANA HEWÊL, MISIRC

GIYADÎN, GIMGIM, KOP, ERENTEPE, ALTINOVA, NORŞÎN, GOKÇEBAX, HEZEX, CÎZRA BOTAN, PIRSÛS

Di dawiya salekê de ji bo rewş baştir bê fêmkirin, wê dane bên parvekirin. Îro yanî 18 tebaxa 2020’an tablo bi vî awayî ye:

Girtina ji peywirê - Tayînkirina qeyûman - Ragirî

Hejmara şaredariyên bi hinceta KHK’ê hatine desteserkirin: 6

Endamên meclisên şaredariyan ên ji peywirê hatine dûrxistin: 76

Endamên meclisên şaredariyan ên hatine girtin:10

Endamên meclisa giştî ya bajêr ên ji peywirê hatine dûrxistin: 7

Endamên meclisan ên hatine binçavkirin: 125

Hejmara şaredariyên qeyûm hatine tayînkirin: 47

Hejmara hevşaredarên hatine girtin: 18

ekran görüntüsü içeren bir resim

Açıklama otomatik olarak oluşturuldu

Di dawiya vê salê de, ji bo rewşê bi zelalî pênase bikin wê baş be heger em daneyan parve bikin. Îro, yanî 18’ê tebaxa 2020’an tablo wiha ye.

**Girtina ji peywirê- tayînkirina qeyûman-binçavkirin**

Bi hinceta KHK’ê hejmara şarediyên hatine desteserkirin: 6

Endamên meclisên şaredariyan yên hatine dûrxistin: 76

Endamên meclisan ên hatine girtin: 10

Endamên meclisên giştî yên bajêr ên hatine dûrxistin: 7

Endamên meclisan ên hatin binçavkirin: 125

Hejmara şaredariyên qeyûm tayînî wan hatine kirin: 47

Hevserkên şaredariyan ên hatine girtin: 18

Hejmara endamên meclisên me yên şaredariyê yên li şûna wan qeyûm hatine erkdarkirin 19 e.

Di nexşerêya jor de hejmara şaredariyên hatine xespkirin û li wan bajaran rêjeya dengên ku me hildane cih digirin. Qeyûman çaraliyê şaredariyên ku hatibûn desteserkirin bi dîwarên beton ên stûr û têlên bidirî dorpêç kiribûn. Piştî hilbijartinên 31’ê adarê hevşaredaran ev dîwar bi balyoz û kepçeyan rûxandin û rakirin. Dîmenên vê rûxandinê di bîra civakê de ye. Ev rewşa nîgaşeke xurt a di navbera rastiya rejîma qeyûm û şaredariya civakparêz de ye. Çimkî cara duyemîn dîsa ku qeyûm hatin tayînkirin karê wan ê ewil bi dîwaran dorpêçkirina şaredariyan bû. Ji bo ku gel ji şaredariyan dûr bixin li ber derê şaredariyan tije tîmên taybet kirin. Tam di vê mijarê de diyar dibe ku di navbera pêvajoya qeyûman a yekemîn û ya duyemîn de di asta jor de heman motîvasyon heye lê di asta jêr de geşedan û nêzîkatiyên cuda jî hene.

**Cudahiyên pêvajoya qeyûman a duyemîn**

Ji bo ku desteserkirina şarederiyan a di sala 2016’an de dest pê kir rewa nîşan bidin; li derdorê ragihandina xwebirêvebirinê, li ser gotina mayîndetiya dewletê, çapemenî û her cure zilm û tundî bi awayekî bêsînor heta dawiyê bi kar anîn. Desteserkirina şaredariyan wek enîyeke şer pêşkêşî civakê kirin lê di vê sala dawiyê de dewletê wek berê propagandaya qeyûman nekir. Derew û hincetên qaşo li gor hûqûqê ne yên berê êdî pere nedikir. Tiştekî ku pê gel bixapînin jî di destê wan de nemabû. Çimkî hê di roja piştî hilbijartinê de waliyan ji bo Wan, Amed û Mêrdînê daxwaza tayînkirina qeyûman kiribû. Bilêvkirina kîna li hember HDP’ê zêdetir bûbû. Jixwe propagandayên wan bi kêr nehatin û tayînkirina qeyûman bi razîkirina civakê na, bi zorê pêk anîn. Cudahiyek jî ew bû ku civakê baştir dît ku di mijara tayînkirina qeyûman de tiştên dibêjin tev derew in. Cudahiyeke duyemîn jî ew bu ku di vê heyamê de qeyûm pir zêdetir li gor serê xwe û rehet tevgeriyan. Motîvasyona wek qeyûm tayînkirinê û talankirinê bêtir bi awayekî aşkera hat jiyîn. Hat fêmkirin ku tayînkirina qeyûman li şûna endamên me yên meclisan, komployên KHK’ê, ji bo ku desthilatdarî xwe li ser piyan bigire polîtîkayên “mecbûrî” ne. Cudahiyeke din jî; qeyûman di vê heyamê de li gor tecrubeyên heyama din, di demeke hê kintir de hîn zêdetir dizî kirin. Cudahiya çaremîn; di vê heyamê de jî qeyûman xwest ji pratîkên xwe rezaya gal bigrin lê ev hewldanên wan ên vê heyamê wek heyama berê bi rê û rêbazên desthilatdariyê yên çors û tûnd zêdetir bi rê û rêbazên nerm, bi xapandin û bişaftinê bûn.

Polîtîkayên wan ên der barê hevşaredarên me de ên tawanbariyê, cezakirin û şewşandinê jî bi cudahiyeke resen berdewam dikin. Bi mantiqê “em destpêkê wan bigirin em ê paşê hin hincetan bibînin” dosyayên tije angaştên trajî-komîk amade dikin.

**Pêvajoya Hûkûkî: Hûqûqa Çi, Kîjan Hûqûq?**

Heta niha bi giştî 34 hevşaredarên me hatin girtin. Hê jî 19 hevşaredarên me girtî ne. Ev girtin wek ecêbiyeke hûqûqê ne. Cihên qeyûm hatine tayînkirin mafê kurdan ê berbijêrî û hilbijartinê ji destê wan hatiye girtin. Li wan deran hema tu bêje kurd ji hemwelatiyê hatine avêtin. Rewşa hûqûqî ya hevşaredarên ji peywirê hatin girtin û qeyûm li şuna wan hatin tayînkirin, sêcên arasteyî wan dikin, hemû derveyî peywira wan ya şaredariyê ne. Civînên siyasî, mîtîng, xwepêşandan, meş û merasîmên cenazeyan ên hevşaredar tev li wan bûne dîsa parvekirinên wan ên li ser çapemeniya civakî ji bo girtin û ji peywirê dûrxistina wan wek hincet nîşan didin. Ev tişt tev di bin banê mafê azadiya fikir û îfadekirina fikrî de ne û hemû bi nasnameya partîyî hatine kirin. Ji bo ji peywirê avêtin û girtina hevşaredaran, angaştên nediyar û razber ên şahidên nasnameya wan veşarî û aşkera nîşan didin. Binasiyên girtina hevşaredaran bi tamamî li ser îxtîmalan hatine avakirin. Pişteka binasiyên wan ên girtina hevşaredaran beyanatên şahidên nepen in, şahidiya şahidên nepen jî ji aliyê darazê ve nayê qebûlkirin.

Mînak hevşaredarên Pasûrê Fatma Ay û Fatîh Taş bi angaşta “bi çekên nuklerî, biyolojîk û kîmyewî bûye sedema kuştina mirovan” bi 8 caran cezayê giran re rû bi rû man. Di nav sûcên arasteyî hevşaredara Pirsûsê Hatîce Çevîkê dikin de, bi erêkirina qeymeqam girtina kar a karkeran û îhaleyên ku qeyûmê berê kirine hebûn. Yanî hildana kar a karkeran ruxmê ku qeymeqam erê kiriye jî bû sedema tayînkirina qeyûm. Her wiha çapemeniya desthilatdariyê angaşt kiribû ku di lênûska hevşaredarê misircê Baran Akgul de terîfa çêkirina bombeyê derketiye lê paşê derket holê ku ew lênûsk ya biraziyê Baran, Tarik Kûtlûk e yê di sala 2009’an de li Şirnexa Silopiyê leşkerî kiriye û ew nîşe jî yên perwerdeya ku wê demê dîtiye ne.

Madeya 47. a qanûna bi hejmara 5393 wiha ye: “Ji ber sûcekî bi peywira wan re eleqedar der barê yekeyên şaradariyan an jî endamên van yekeyan de teqîbat û lêpirsîna dikare bê destpêkirin û heya ku ev pêvajo bi encam bibe, wezîrê karê hundir dikare van kesan ji peywirê dûr bixe.” Li gor vê qanûnê ji bo ku hevşaredar ji peywirê bên dûrxistin pêwîst e der barê peywira wan de lêpirsîn hatibe vekirin lê angaştên kirin hinceta ji peywirê dûrxistina hevşaredaran bi peywira wan re eleqedar nînin. Bi fikrê wan ên siyasî re eleqe-

dar in. Di vê mijarê de diyarkirina çend mînakên şênber dê bi feyde be.

1. **Mînaka Selçûk Mizrakli û Kezîban Yilmazê**

Hevşaredarê Amedê Selçûk Mizrakli di 20’ê tabaxa 2019’an de ji aliyê wezareta karê hundir ve ji peywirê hatibû dûrxistin û paşê jî qeyûm li şûna wî hatibû tayînkirin. Mizrakli du meh şûnde hatibû girtin. Mizrakli bi hinceta beyanatên şahidekî hat girtin. Şahida bi navê Berna Ayverdî dema bi daxwaza cezayê giran ê sermedî dihat darizandin, 11 rojan berî hilbijartinan der barê Mizrakli de îfade dabû. Ruxmê ku di danişînan de ew îfadeyên wê ji aliyê parêzeran ve vala hatibûn derxistin jî ew îfadeyên wê bûbûn hincet ku 9 sal 4 meh 15 roj ceza bidin Mizrakli. Hevşaredara Peyasê Kezîban Yilmaz jî piştî ji peywirê hatibû dûrxistin di 22’yê cotmeha 2019’an de hatibû girtin. Şahida bi navê Berna Ayverdi der barê Yilmazê de jî îfade dabû. Dîsa ruxmê ku îfadeyên Ayverdiyê yên der barê Yilmazê de jî ji aliyê parêzeran ve vala hatibû derxistin jî li ser van îfadeyan 7 sal 6 meh ceza li Yilmazê hatibû birîn û Yılmaz hatibû tehliyekirin. Ji ber vê şahidiya Ayverdiyê ruxmê ku Ayverdî bi cezayê giran yê sermedî dihat darizandin jî hatibû tehliyekirin. Îfadeyên Ayverdiyê yên der barê her du şaredaran de jî wek hev bûn û tiştên tên zanîn bûn. Tevî vê şahida bi navê Berna Ayverdî di daneşînan de gef li parêzerên hevşaredaran jî xwaribû û gotibû “ez ê der barê we de jî biaxivim”.

**Têbinî:** Dadgeha birêvebirinê ya 2. Ya Enqereyê biryara betalkirina tetbîqkirina tayînkirina qeyûm a şaredariya Amedê dabû lê li ser îtiraza wezareta karê hundir dadgehê ev biryara xwe ji holê rakir. Piştre ev biryar ji aliyê baroya Amedê ve ji şûraya dewletê re hat şandin.

1. **Mînaka Mehmet Demir**

Hevşaredarê şaredariya Êlihê Mehmet Demir, ji ber kar û xebatên ku di nav

Kongreya Civaka Demokratîk (KCD) de maşandibû, tawanbariyên di dosyayên wî yên berê ji wan beraat kiribû, vesazkirina kampanyaya alîkariyê ya wezîrê berê yê maliyê Mehmet Şimşek jî di nav de hatibû girtin.

1. **Mînaka Rojda Nazlierê**

Hevşaredara navçeya Karazê ya Amedê Rojda Nazlier piştî ji peywirê hat dûrxistin di 22’ê cotmaha 2019’an de hate girtin. Nazlier dema îfadê dide, îfadeya şahidekî nepen yê haya parêzerên wê jî jê tune hatibû pirsîn. Piştre hat fêmkirin ku şahidê nepen heman rojê îfade daye. Di danişîna yekemîn a dadgeha Nazlierê ya bi angaşta “endama rêxistinê ye” dihat darizandin de koma dadgehê biryara parêzer jî di nav de derxistina derve ya hemû kesan da. Danişînên darizandina Rojda Nazlierê hê jî bi awayekî girtî tên kirin, xêncî parêzeran tu kesî hilnadin eywana daneşînê.

1. **Mînaka Fîlîz Bûlûttekîn**

Dosyeya dozê ya bûye sedema girtin û dûrxistina ji peywira Hevserokatiya Şaredariya Sûrê ya Amedê ya Fîlîz Bûlûttekînê ku şahida/ê veşarî îfade daye, hatiye famkirin ku ew fîrarî bûye. Şahida/ê veşarî ku bi salan e fîrarî ye, piştî ku Bûlûttekîn bûye hevserok di vegira dosyayê de îfade daye.

1. **Mînaka Yildiz Çetîn**

Sê şahidên veşarî di doza Yildiz Çetînê de ku hevseroka şaredariya navçeya Wan-Erdîşê ye, bi îdîayên xwe yên şêlû yên cuda hat anînê. Ji van şahidên veşarî kesek gotiye ku peywendiya Yildiz Çetînê bi platforma bi navê Kongreya Civaka Demokratîk re heye û rayedar herçiqas vê platformê sûcdar bike û bêje ku bi PKK’ê re peywendîdar e, ev dezgeh bi salan e bêyî ku rastî danekirin û girtinê were xebitiye. Şahideke din, gotiye ku Yildiz Çetîn endama rêxistineke aktîvîst a bi navê Kongreya Jina Azad e. (KJA)

1. **Mînaka Ferhat Kut**

Di doza Hevserokê Şaredariya Nisêbînê Ferhat Kut de şahideke veşarî gotiye ku Kut bi fermana PKK’ê beşdarî daxuyaniya çapemeniyê di sala 2015’an de li Nisêbînê daxuyaniya rêveberiya xweser hatiye xwendin û xwepêşandanê bûye.

1. **Mînaka Îrfan Sari**

Di doza hevserokê şaredariya Colemêrg-Geverê Îrfan Sari de îdîayeke bêsparte hatiye kirin ku Sari dema serokê Odeya Sinetkar û Bazirganiyê bûye, pere berhev kiriye û ji bo PKK’ê şandiye.

Malbata Sari got ku, Sari, sibeha 15’ê cotmeha 2019’an, bi çekê, di mala xwe de, bi mudaxeleya fîzîkî hatiye binçavkirin û tehdîtkirin. Piştre ew birine avahiya şaredariyê û dema polîsan lêgerîn dikirin destê wî kelemce kirine û ew dane sekinandinê.

1. **Mînak Remziye Yaşar**

Bi heman awayî Hevseroksa Şaredariya Geverê Remziye Yaşar jî ji sûceke gelek giran(!) ji bo ku gotinên Tolstoyî yên “Şer cejneke birim û bitrampet nîn e. Manzereya wê xwîn e, mirin e.” belav kiriye hê jî girtiye.

Ji aliyê hiqûqî ve xaleke din a em dixwazin dupat bikin mijara endamên meclisê ya şaredariyê ye.

Bi tayînkirina qeyûman, di encama betalkirina meclisên şaredariyê de, meclisên şaredariyê ku erka biryargirtina wan a xwecihî hene hatine bêfonksiyon hiştin û îradeya endamên meclisê yên şaredariyê hatiye xespkirin.

**Meclisên Şaredariyê, Endamên Meclisê: Xespa Mafê Berbijarî û Hilbijariyê!**

Di encama tayînkirina qeyûman de, di hilbijartinên 31’ê adarê de “yên hatine hilbijartin” tevahî 1114, îradeya 796 endamên meclisê yên şaredariyê bi kardanî hatiye xesp kirin.

Di nav van endaman de tenê HDP’î tune ne, AKP, CHP, Saadet û endamên meclisê ku partiyan temsîl dikin jî hene. Ango AKP, heta ji bo endamên xwe yên meclisê jî qeyûm tayîn kiriye û meclis bêfonksiyon hiştiye bi vî awayî îradeya wan tune kiriye. Ji vî aliyê ve ev rewş divê wek ‘rêveberiyên herêmî tune tê hesibandin’ were dîtîn.

Li gor vê, îradeya 4 milyon 268 hezar 558 hemwelatî/hilbijêrên ku ji bo bajarê wan ji aliyê rêvebereke şaredariyê were birêvebirin dengê xwe dane hatiye xespkirin. Li hemberî meclisên hatine betalkirin rewşên skandal derketine holê.

**Heke em bi kurtî behsa van bikin:**

•Bi tayînkirina qeyûm ê li cihê 70 endamên meclisê yên Yekitiya Şaredariyên Herêma Anatolyayê ya Başûrê Rojhilat îradeya giştî ya HDP’ê hat xespkirin.

•Endamên meclisa HDP’ê şaredariyên Hezex û Cizîrê ku qeyûm tayînî wan hatine kirin, ji bo ku beşdarî civînên asayî yên mehane bibin nehiştin têkevin şaredariyê. Polîsê li ber derî ji endamên meclisê re gotiye “Hatina we ya şaredariyê sûc e” û bi vî awayî ew şandine.

•Li Nisêbîn û Stewrê polîs nehiştin endamên meclisê yên HDP’î têkevin şaredariyê. Polîs ji bo endamên meclisê yên erka xwe bi cîh bînin re gotiye “Peywira meclisê xelas bû”.

•Endamên meclisê yên HDP’î yên xwestin li şaredariya Qoserê ya qeyûm lê hatibû tayînkirin beşdarî civîna mehane ya meclisê bibin û der barê nelirêtiyên şaredariyê yên di çapemeniyê de lêkolînê bikin bi tohmeta “Meclis di betlaneyê de ye” rê li ber wan hat girtin.

•Ji endamên meclisê yên ji bo beşdarî civînê bibin diçûn Şaredariya Sûrê, di gel ku di nezera qanûnan de beramberiya vê tune bû bi hinceta xala 38’an a KHK’ê ya 31 û 674’an nivîsa ku peywir û karbidestiyê wan tune ne hatiye şandin.

•Endamên meclisê yên HDP’î yên di bin rêveberiya qeyûmê Şaredariya Erxeniyê de ne, ji bo ku beşdarî civîna meclisê ya meha tîrmehê bibin li şaredariyê rastî deriyê qefilkirî hatin.

Dîsa li Erxeniyê, di belgeya teblîgatê ku ji endamên meclisê re hatiye şandin de nivîsa “Ji ber hatina qeyûmî peywira we bi dawî bûye” hebû.

•Endamên meclisê ji peywirê hatin girtin, li dû qeyûm tayinkirina li şûna Hevseroka Şaredariya Cizîrê û endamên meclisê yên şaredariyê, ji Hevserokên Şaredariya Ikikopru û endamên meclisê yên şaredariyê re vexwendnameya pêşangeha ku Serokê Giştî ya AKP’ê Tayyip Erdogan dê beşdar bibe hatiye şandin.

•Qeyûmên li şûna 12 endamên meclisê yên HDP’ê hatine tayînkirin derbasî AKP’ê bûne. Alîkarê Serokê Şaredariyê Muhammet Akar ku mûçeyê wî berê 185 TL bû, di civîna pêşîn de bi rêjeya ji sedî 5 hezar û 845 zemê derxistine 11 hezar TL’î.

•Qeyûmê Şaredariya Dêrikê, ji daxwaznameya der barê betalkirina civînên mehane yên endamên maclisên HDP’î de bersiva “Heta ku meclis were asta xebatê an jî heta ku hilbijartina meclisa nû were kirin peywira meclisê dê ji aliyê endamên memûrên encûmen ve were birêvebirin” daye.

**Hejmara hilbijêrên şaredariyên qeyûm tayînê wan bûne**

ekran görüntüsü içeren bir resim

Açıklama otomatik olarak oluşturuldu

**Şaredariya Bajarê Mezin a Amedê**

**Şaredariya Bajarê Mezin a Wanê**

**Şaredariya Bajarê Mezin a Mêrdînê**

**Navend**

**Peyas**

**Rêya Hewreşîmê**

**Qoser**

**Yenîşehîr**

**Erdîş**

**Navend**

**Erxanî**

**Bismil**

**Sûr**

**Cizîr**

**Nisêbîn**

**Pirsûs**

**Navend**

**Farqîn**

**Gever**

**Navenda Colemêrgê Bi giştî**

**Qelqelî**

**Dêrik 4 Milyon û 268 hezar û 558**

**Elbak**

**Bêgir**

**Pasûr**

**Şemrex**

**Misirc**

**Licê**

**Qereyazî**

**Stewrê**

**Hezex**

**Kop**

**Gêl**

**Norşîn**

**Saray**

**Karaz**

**Hezro**

**Giyadîn**

**Gimgim**

**Halfelî**

**Hawêl**

**Îkîkoprû**

**Erentepe**

**Akpazar**

**Altinova**

**Gokçebag**

**Sancan**

**Hejmara Hilbijêran**

**Biryara qeyûmî ya Komîsyona Venedîkê!**

Dema hiqûq bi destê hiqûqê dihat tunekirin pêşketineke girîng pêk hat.

Pisporên hiqûqê yên Komîsyona Venedîkê ya Konseya Ewropayê; li ser daxwaza Kongereya Rêveberiya Herêmî û Konseya Herêmî ya Ewropayê têkildarî biryara Tirkiyeyê ya li ser serokên şaredariyan û namzetên hatine hilbijartin a li bajarên kurdan, bi 20 rûpelî nêrîn diyar kirin.

Ev nêrîna girîng 19’ê hezîranê de hat aşkerakirin.1

Di nêrîna eleqedar de; di hilbijartina 31’ê adarê ya Tirkiyeyê de mazbatayên hin namzetên ku bûbûn serokên şaredariyan nehatin dayîn; hat diyarkirin ku serokên şaredariyên Amed, Mêrdîn û Wanê ji peywira xwe hatin girtin û waliyên wan bajaran wek ‘qeyûm’ hatin tayînkirin.

Di nêrîna Komîsyona Venedîkê de ku piştî serdana heyeta li Tirkiyeyê ya di meha sibatê de pêk anî hat amadekirin; hem biryara Lijneya Bilind a Hilbijartinê (YSK) ya 11’ê nîsana 2019’an hem jî biryara peywirgirtina namzet û serokên hatine hilbijartin a di 19’ê tebaxa 2019’an de ji aliyê wezareta hundir ve, hat destnîşankirin ku bi OHAL re ku piştî hewldana darbeya 15’ê tîrmehê kete meriyetê ve girêdayî ye.

Di raporê de hat diyarkirin ku biryarên YSK’ê jî tayînkirina qeyûman jî bi OHAL’ê re pêk hatine. Dibe OHAL bi awayekî fermî qediyabe lê veguheriye rejîmê, hat destnîşankirin ku divê mazbatayên 6 serokên şaredariyên HDP’ê ku ji wan hatine girtin li wan bên vegerandin.

Komîsyona Venedîkê pêşniyarên xwe bi vî awayî rêz kirin:

1. Ji bo qedexekirina namzetên ji xizmeta cemaweriyê divê der barê wê de têkildarî sûcekî ji aliyê dadgehê ve cezayeke teqez hebe û di heman demê de bi awayekî zelal beriya hilbijartinên kesên namzet ji bo hilbijartinê ne guncav e divê bê diyarkirin.
2. Divê serkeftina hilbijartina 6 namzetên serokên şaredariyên navçeyên Amed, Erzirom, Qers û Wanê ku di hilbijartina 31’ê Adara 2019’an de dengên herî bilind girtin lê di 11’ê nîsana 2019’an mazbataya wan bi biryara YSK’ê ve nehat dayîn, bê qebûlkirin.
3. Peywira serokên sê bajarên mezin ên Amed, Mêrdîn û Wanê ku bi biryara wezareta hundirîn a di 19’ê tebaxa 2019’an hatin girtin, bên îadekirin ango çareseriyên alternatîf ên wekî li herêmên eleqeder ji nû ve hilbijartin bê kirin, pêk bînin.
4. Guhertinên 1.fikraya madeya 45. ku cara yekemîn bi KHK’ê ya hejmar 674 ket meriyetê û di mijdara 2016’an de ji aliyê meclisê ve hat erêkirin, divê ji meriyetê rakin.

Piştî aşkerakirin û pêşniyarên raporê Kongereya Rêveberiyên Herêmî ya Konseya Ewropayê jî bi daxuyaniyek got “Em tev li daxwazên Komîsyona Venedîkê dibin: Darbeya YSK’ê bê betalkirin, serokên şaredariyan vegerin ser karê xwe” û Serokê Kongerya AKYY’ê Anders Knape daxuyaniya “Qeyûm li hemberî hilbijêran heqerat e, ji bo demokrasiyê gef e” da.1

**Tirsa Mezin a Rejîma Qeyûman: Jin û Destkeftiyên Jinan**

Wekî ku tê zanîn, li gorî hilbijartina 31’ê adarê ku 1389 serokên şaredariyan hatin diyarkirin, jinên ku hatin hilbijartin 45 bû. Ji nav 45 jinên serokên şaredariyan 24 ji wan HDP’î bûn lê HDP di nav 65 şaredariyan ku bi dest xist de bi saya polîtîkaya hevserokatiyê, bû partiya yekane ku pergala hevserokatiyê li 65 şaredariyan da rûniştandin. Yanî HDP li Tirkiyeyê ji sedî 53,5 pîleya serokên jinan ji aliyê temsîliyeta jinan ve li cihekî gelek girîng e. Ji vî aliyê ve ne balkêş e piranî girtina hilbijêrên me jin bûne. Bi taybetî pergala hevserokatiyê ku wek ‘xeta mor’ tê qebûlkirin bi rêya daraz û propagandayên reş êrîş pêk tên, bi awayekî zanebûn tê krîmîlîzekirin. Ev êrîş di vê salê de derketine asta jor. Di darbeya qeyûm de ku 19’ê tebaxê de pêk hat, yek xala ku tifaqa AKP-MHP’ê wek hincet nîşan dan pergala hevserokatiyê bû. Ev xal di tayînkirina qeyûmên din de jî xwe da der. Sedema herî mezin a hedefgirtina pergala hevserokatiyê, israrkirina siyaseta serdestan a mêr ku wê red dike û mafê temsîliyeta wekhev nas nake ye.

Di vê mijarê de wekî partî modela hevserokatiyê ku bingeha mekanîzmeya siyaseta me ye, yek jê rûdanên herî vekirî ya rêgaza me ya temsîlyeta wekhev e. Di nav partiyên li TBMM’ê de di asta serokatiya giştî de yekane partiya ku modela ‘Hevserokatiyê’ pêk tîne HDP ye. Di encama têkoşîna dirêj de modela hevserokatiyê tenê di asta serokatiya giştî de ketiye parastina qanûnî lê rêxistinên partiyên navçe-bajar û di asta serokatiya şaredariyan de şêweyek ne meşrû ye ku neketiye bin parastina qanûnî. Tevî ku hevserokatî hîn li Tirkiyeyê bi temamî neketiye asta bin parastina qanûnî, wekî HDP di xala temsîliyeta rast û siyaseta mafdar de di rêxistinên xwe yên navçe-bajar de û di asta serokatiya şaredariyê de bi awayekî fîilî pêk anîna modela pêşverû û serketî ye. Partiya me di siyasetê de temsîliyeta jinan tenê bi nêzîkatiya serokatiyê de nagire dest. Di nav partiyên TBMM’ê de partiya ku xwedî rêya herî zêde ya parlamenterên jin HDP ye. AKP ku temsîliyeta herî mezin a zihniyeta serdest a mêr e modela hevserokatiyê ku me di nav şaredariyên me de pêk dianîn hem di nav welat de hem di raya giştî ya cîhanê de propagandaya reş dikir, di lêpîrsênin hevşaredarên ku ji peywirê hatin girtin de modela me wek sûc nîşandayîn derhiqûqî ye, ne rewa ye û bi temamî li dijî rastiya civakê ye. HDP ku di pêvajoya hilbijartina herêmî de talibê rêvebirinê bû, ji piştgiriya gel heta diyarkirina namzetan, ji her cureyên metaryalên hilbijartinên heta kampanyayên hilbijartinê modela ‘hevserokatiyê’ hevserokên me daye nasandin û bi vî awayî piştgiriya gel bi dest xistiye. Pergala hevserokatiyê navê civakî ya merhaleya ku têkoşîna jin hatiye.

Di vê çarçoveyê de, di nav salekê de,

* Ji nû ve sazkirina rejîma qeyûmî re gerînendeyên jinan ku di 47 şaredariyên me de hebûn an hatin pasîfîzekirin an jî hatin girtin. Di heman demê de di bin banê gerînendeyên me yên jinan de wekî yekîneya bin aborî, têkoşîna li dijî tundiyê û yekîneyên perwerdeyê jî hene. Ev hemû jî hatin sekinandin.
* Qeyûm, di rêveberiyên herêmî de hemû pergalên ku temsîliyeta jinan pêk dianîn berovajî kir, li derve hiştina jinan a ji pêvajoyên biryardayînê, kurkirina zayendiyê û avakirina pergala mêr ji xwe re wekî erkeke yekemîn dîtiye. Ev pergala ku bi meclisên jinan a şaredariyê, lijneyên jinan, koordînasyonên jinan pêk tîne, ji bo tevlîkirina jinan a pêvajoyên biryargirina ya rêveberiyên herêmî de torên ku ji jinên hatine hilbijartin û jinên xebatkaran e.
* Tevlîbûna jinan a pêvajoya hilberînê, bi dest xistina azadiya aboriyê, ji bo pêkanîn û xurtkirina aboriyên ku xebatên aboriyên yên di bin banê şaredariyê de hat kirin, ji bo jinan di axa xwe de qada hilberînê afirand. Di hemû şaredariyên me de ku qeyûm li wan hatin tayînkirin, bihêzkirina aboriya jinan, Têkoşîna tundiya li dijî tundiyê, gerînendeyên şaxên perwerdeyên pîşeyî û navendên şêwirmendên jinan de (psîkolog, sosyolog, mamoste, elemana pîşeyî ya peywirdara buroyê) cihê hemû jinan hatin guhertin. Pirî wan di park baxçe û karên paqijiyê de hatin erkdarkirin. Qeyûman bi awayekî aşkera xebatkarên navendên jinan wekî gef dîtine û vê jî bi awayekî aşkera anîne ziman.
* Di peymanên giştî de; 8’ê Adarê Roja Jinên Cîhanê û 25’ê Mijdarê Roja Piştevanî û Têkoşîna Li Dijî Tundiya Li Jinan, ji bo jinan xebatkar destûra îdarî û ji bo hemû jinan çûnhatina bêpere. Di peymanên giştî ku bi xebatkaran re hatine kirin de sernavên ‘jiyana azad a jinê’ û biryarên personelên mêr ên şaredariyan dema li dijî hevjînên xwe tundî pêk bînin dê mûçeyê wan ji bo hevjînên wan bê dayîn ji aliyê qeyûman ve tune hatin hesibandin.

**Bi dawî nebûna dijminatiya li dijî saziyên jinan!**

Piştî hilbijartina 31’ê adarê şaredarî hatin bidestxistin me li hemû şaredariyan bi awayekî lez zirarên li dijî destkeftiyên jinan tespît kirin, ji nû ve dest bi xebatên hîn xurt ên avakirinê kir. Ji bo vê li semînerên perwerdeyê û xebatgehan nîqaşên dûv û dirêj hatin kirin. Ji bo ji nû ve vekirina saziyan nexşerê hatin amadekirin. Ev saziyan ku ji bo civakê girîng in, bi awayekî lez rastî tundiya qeyûman hatin. Di nav salekê de tabloya kurt bi vî awayî ye.

* Piştî tayînkirina qeyûman a di 19’ê tebaxê de Serokê Daîreya Jin û Ciwanan a Şaredariya Bajarê Mezin a Mêrdînê ji peywira xwe hat girtin. Seroka daîreya jinan ku sewqî dîsîplîna bilind hat kirin, bi biryara dîsîplîna bilind ji memûrtiyê hat avêtin. Û ji bo Serokatiya Daîreya Jin û Ciwanan jî gerînendeyek mêr hat tayînkirin. Xeta tundiyê ya Şaredariya Bajarê Mezin a Mêrdînê piştî qeyûmê hat girtin. Bi qeyûmî re gelek jinên li Şaredariya Bajarê Mezin a Mêrdînê bi mobîngê re rû bi rû man û gefa derxistina ji kar li wan hat xwarin. Gelek xebatkarên bi peyman ji karên xwe hatin derxistin. Cihê gelek xebatkaran hat guhertin. Xebatên ku ji bo avakirina Bazara Jinan destpê kiribûn hatin sekinandin.
* Navenda Jiyanê ya Jinan ku di bin banê Gerînendeya Polîtîkayên Jinan a Şaredariya Erdîşê ya Wanê xebatên xwe dikirin ji aliyê qeyûmî ve hat girtin.
* Ji aliyê qeyûmî ve mêrekî tayînê Navenda Şêwirmendî ya Jin SELÎS’ê û Atolyeya Hêviyê ya Jinan ku di bin banê Gerînendeya Xizmeta Malbat û Jinan a Şaredariya Êlihê de xebatên xwe dikirin, hat kirin. Piştî zextên civakî gerînendeyê mêr ji peywirê hat girtin. Di her du navenda de jî ji bo jinan tu xebat nehatin kirin. Psîkolog, sosyolok û jinên xebatkarên pîşeyî ku li Atolyeya Hêviyê ya Jinan û Navenda Jinan a Selîsê dixebitîn, li karên paqijî û park bexçeyan hatin erkdarkirin. Her du navend jî hatin pasîfîzekirin.
* Navenda Jiyana Jinan û Navenda Şêwirmendiya Jinan a Berfînê ku di bin banê Şaredariya Sêrtê de xebatan dikirin ji aliyê qeyûmî ve hatin pasîfîzekirin û cihê xebatkarên jin hatin guhertin.
* Ji aliyê jinan ve di çarçoveya xebatên çandiniya organîk de 20 donim erd ku ji aliyê Şaredariya Sertê ve hatibû dayîn, hatibû çandin lê qeyûma ku hatibû tayînkirin van xebatan wekî xebatên xwe nîşan da û van xebatan bi rêya çapemaniyê parve kirin.
* Piştî tayînkirina qeyûmî xebatên du serayên ku di bin banê şaredariyê de ji bo îstîhdamkirina jinan hatibû avakirin, hatin rawestandin. Dîsa Navenda Çand Çilkezî (Kirkoruk) ya Jinan ku di bin banê şaredariyê de hatibû vekirin ji aliyê qeyûmî ve hat girtin.
* Mêvanxane û Pirtûkxaneya Eyşe Şan a Jinan ku di bin banê Şaredariya Bêgiriya Wanê de hatibû vekirin, ji aliyê qeyûmî ve tabelaya wan hat daxistin û hat girtin.
* Navenda Şêwirmendiya Jinan a Sûrê di 20’ê mijdara 2019’an de bi navê Navenda Şêwirmendiya Jinan a Amîda Jînê ji nû ve vebû. Navend ji aliyê qeyûmê ku tayînê Şaredariya Sûrê hatibû kirin, hat pasîvîzekirin û veguherî qehwexaneyê.
* Xebatên Kooperatîfa Jinan ku di bin banê Şaredariya Bismilê de karên xwe bi awayekî fermî dikirin piştî tayînkirina qeyûmê xebatên wan hat sekinandin.
* Kooperatîfa jinan ku ji aliyê Şaredariya Hawêlê ve hatibû avakirin ji ber tayînkirina qeyûmî xebat hatin sekinandin.
* Mala Rawestgeha Jinan a girêdayî Şardariya Gogsiya Erziromê ji aliyê qeyûmî ve hat pasîfîzekirin.
* Mala Rawestgeha Jinan a ji aliyê Şaredariya Karazê ya Amedê ve hatibû vekirin ji aliyê qeyûmî ve hat girtin.
* Odeyên mijandinê ku li Şaredariya Erxeniyê ya Amedê hatibûn vekirin, ji aliyê qeyûmî ve hat girtin.

**NÎSKOK: 3 WAR, 3 MÎNAK!**

**Başebaş qeyûm çi ye?**

Di mijara qeyûm û pêkanînên wî de, di nav salekê de hem tiştên nû hatine kirin hem rastiyên ku nû derketine holê, divê em bala xwe bidin 3 qadên cuda. Bi taybetî Mêrdîn di mijara dewlet/îktîdarê de bi polîtîkayên qeyûmî çi armac dike de bû fêrmend. Di heman demê de bi awayekî vekirî têkçûna van polîtîkayan jî radigihîne. Dewlet her çiqas ji vî tiştî bireve jî bi her awayî ve asta ku hatiye ‘kapasîteyê’ derbas kiriye. Li ser Mêrdînê em dixwazin bal bikişînin polîtîkayên bêkontrol û exlaq ên rejîmê yên li ser Sûr û Geverê jî.

1. **Mînaka Şaredariya Bajarê Mezin a Mêrdînê: Di dîroka Tirkiyeyê de şêlandina herî mezin bajarî!**

Mirov dema li pratîka du mehên qeyûmê Şaredariya Bajarê Mezin a Amedê dinêre, em rastî şêlandina herî mezin a Tirkiyeyê tên. Bajar dane firotinê, goristan bixwe ji bo îmarê hatine vekirin, şêlandin bûye tiştekî rojane, şebekeya fihuşê li şaredariyan hatiye avakirin û tenê aîdê şaredariyan nîn e, her tiştên bajar hatiye tarûmarkirin û bertîl û şantaj wek dahatê tên bikaranîn û derket holê ku kesên li pişt van tiştan waliyê bajar Mustafa Yaman e.

Tiştên ku derketin holê, girtin, bi awayekî sosret ji peywirê girtin, nişan dide ‘qeyûm’ çi tişt e. Der barê qeyûmê serdema destpêkê ya Şaredariya Bajarê Mezin a Mêrdînê walî Yaman de gelek belge hatin parvekirin, têkildarî girtina kar a xizmên xwe, rûşwet û şêlandinê daxuyanî hat dayîn û belge hatin parvekirin lê hemû hatine redkirin. Li ser vê jî kes û şaxên ku navên wan derbas dibin hatine xelatkirin. Kesên ku di 31’ê adarê de ji peywirên xwe hatine girtin dubare hatin ser peywirên xwe û qeyûmê kevn ji nû ve derbasî peywira xwe bû û tiştên xwe yên qirêj ji cihê mayî berdewam kir!

Em dixwazin li vir xalekê diyar bikin, bi taybetî em dixwazin bal bikişînin ser tiştên ku li Mêrdînê pêk hatine lê beriya vê dubare tiştek bi bîr bixin.

“Şaredarvaniya sedema qeyûman wek pergala xizmetê dikare were pênasekirin. Avakirina rêveberiya herêmî ku waliyê girêdayî hikûmeta navendî û bi merîfeta xebatên komîsyona ku girêdayî wezaretê ye û ev tiştê guncaw e ku ji aliyê komîsyonên ku ji aliyê zanîngehan ve hatine avakirin bê kirin. Di vê çarçoveyê de; bi navê pêkanîna tevlîbûna demokratîk û pêkanîna pêvajoya biryarê; meclisa şaredariyê bi hilbijartinan bên ser kar lê mijara serok ji aliyê serokomarî ve bên tayînkirin bi taybetî li bajarên ku ewlehiya me ya mîlî di xetereyê de ye pêk bê û avakirina bajarên bên birêvebirin ji aliyê mufetîşiya me ve tê nirxandin.”

Rêzên li jor ji rapora îlona 2019’an e ya ji aliyê mufetîşiya mulkî ya wezaretê ve ji bo Şaredariya Bajarê Mezin a Mêrdînê hatibû parvekirin. Ji aliyê mufetîşiya mulkiyê ve, ev rapora ku têkildarî dizî, şêlandin û bertîlê ya di navbera meha mijara 2016’an û adara 2019’an de hatiye amadekirin li Şardariya Bajarê Mezin a Mêrdînê pêk hatibûn, wekî encam modela qeyûmî tê pesinandin; nêrîna serokên şaredariyên li bajarên wekî “qelsiya ewlehiyê” divê ji aliyê serokomarî ve bên tayînkirin dê baştir bibe tîne ziman. Mufetîşên ji bo lêkolînkirina binpêkirinên di dema qeyûmî ya li Mêrdînê de; li cihê dîtina îspatkirina nelirêtiyên birapor, belge û şahidan, helbet derketina raporên ‘pesindayîna qeyûman’ ne balkêş e. Di vê rapora de ku pesnê qeyûmên berê jî dide, bi gotina ‘bipêşxistina stratejî û yekirina rêveberiya herêmî û îdareya navendî re modeleke baş hatiye dîtin’, tê diyakirin ku navê ‘Di qeyûmtiyê de modela Mêrdînê’ lê bê kirin. Her wiha tê pêşniyarkirina ku dê ew model li her derê bê pêkanîn.

Em di wê baweriyê de ne ku dê di demeke qurt de dê pesindayîna qeyûman çima tê kirin, ji aliyê waliyê qeyûm ve bi bertîlê tiştên hatine guhertin û bi gefan rastî hatine berovajîkirin, derkevin holê. Ji ber Mêrdîn ku wek ‘modela qeyûmê’ tê nîşandan, bi rastî jî niha di dîrokê de mînaka herî baş bûye lê di xirabiyê de!

Wekî tê zanîn, di 19’ê tebaxa 2019’an de qeyûm tayînê MBB’ê hat kirin. Hat ragihandin ku dubare waliyê Mêdînê Mustafa Yaman ku wek qeyûm hat tayînkirin avahiya şaredariyê bi gelek wesayîtên zirxî û TOMA’yan ket bin dorpêçê, destûra ketin û derketina şaredariyê nehat dayîn. Hat diyarkirin ku li hemû odeyên şaredariyê lêgerîn hatine kirin. Bariyerên ku piştî hilbijartina 31’ê adarê hatibûn rakirin dîsa hatin danîn. Hevşaredariya Mêdînê Ahmet Turk ku bi 1.3 milyar TL deyn şaredariyê dewr girt, berteka wî ya destpêkê ‘îradeya gel nas nakin û ji vê ya re jî dibêjin demokrasî’ bû û got ku ‘tiştên tên jiyîn ji bilî bêhiqûqî û qanûnîbûnê tiştek din nîne’.

Piştî tayînkirina qeyûmî ya Şaredariya Bajarê Mezin a Mêrdînê li hesabên twîtterê wêneyê walî Mustafa Yaman ku wek qeyûm hat tayînkirin û serokomarê AKP’î Recep Tayyîp Erdogan bi peyama ‘Ji bo Mêrdîna xwe li ser kar in’ hat parvekirin. Meger ji bo kareke cuda li ser kar bûye û ev jî piştî salekê dê derketina holê. Qeyûm Yaman ku di nav rojê de dest bi qebûlkirina serdanan kir, li ser medyaya civakî jî parvekirina wêneyan îhmal nekir. Yekemîn serdanên Yaman, kesên ku di dema qeyûm de navên wan di dizî, şêlandin û nelirêtiyê de derbas bûne bû. Gerînendeyê Giştî yê Îdareya Kanalîzasyon û Av a Mêrdînê (MARSU) Eşref Dagdelen ku der barê wî de lêpirsîn hatiye destpêkirin, Alîkarê Gerînendeyê Giştî yê MARSU’yê Sadullah Turgut û serokên daîreya MARSU’yê di wêneyî de cih girtin.

Xwarziyê Mustafa Yaman ku cara duyemîn wek qeyûm tayînê Şaredariya Bajarê Mezin a Mêrdînê bû Yunus Emre Akça ku bi qeyûm re careke din vegeriya şaredariyê, parvekirinên heqeretwarî kirin. Akça bi parvekirinên wekî ‘serdema çeqelan bi dawî bû, niha dema egîdan e’, ‘dewlet hespên xwe jî baş nas dike, kûçikên xwe jî baş nas dike’, ‘dema dema wî hat nalkirina hespan jî û girêdana kûçikan jî baş zane’ heqeretê li Ahmet Turk kir ku qeyûm tayînê cihê wî hat kirin. Tenê ne xwarziyê wî kesên ku di serdema beriya wî de navê wan di her cureyên dizî û pîsîtiyê de derbas bûn û vegeriyan jî bi parvekirinên xwe heqeretan kirin. Taybetmendiya hemû van gotinan xwe dispêre nijadperestî, zirxa dewletê û gotinên şoven. Pêşkêşkirina van gotinan a bi navê ‘hezkirina welat’ û ‘têkoşîna li dijî terorê’, wekî di pratîka qeyûmî de jî tê dîtin îşareta momentiyê ye.

Pratîka kirinên walî Yaman yên dema borî: Deyn, bêusûlî, nelirêtî, dizî, rişwet û tacîz. Ger çend kiryarên wî bi kurtasî bên bibîrxistin wiha ne;

* Serdema ku walî Yaman li ser kar bû bûyereke herî girîng ku agahiya raya giştî jê çêbû ew e ku şêwirmendê walî Bulent Erdolu ku di Şaredariya Bajarê Mezin a Mêrdînê de û Walîtiya Mêrdînê de wekî “Memûrê Protokolê’ dixebitî di bin navê “Komîsyona Fatoreyan” de ji şîrketa ku ji bo şaredariyê wesayît dihatin kirêkirin rişwet girtibû û ev bi belgeyan hatibû piştrastkirin. Piştî ku belgeyên rişwetê yên Erdolu derketin holê gelek fatoreyên balkêş hatin bidestxistin. Li gorî fatoreyan dema Erdogan hatiye serdana bajêr wesayît bi 430 TL hatine kirêkirin û dema Wezîrê Karên Hundir Soylu hatiye serdana bajêr her wesayîtek bi 1.100 TL hatiye kirêkirin. Erdolu herî zêde di demên serdana Erdogan a bajêr de wergirtiye.
* Derket holê ku dema walî Yaman qeyûmtî dikir, xebatkarên şaredariyê bi tacîzê re rûbirû mane û neçarî fihûşê hatine hiştin. Polîsê bi navê Ercan Uysaler ji aliyê walî Yaman ve di şîrketa Kent A.Ş’ê ku di bin banê şaredariyê de dixebite wekî gerînende hat peywirdarkirin û piştre bi qeydên deng derket holê ku Uysaler zextê li xebatkara şaredariyê D.S Dike ku fihûşê bike. Der barê Uysaler de serlêdana sûc hat kirin û piştre derheqê wî de doz hat vekirin.
* Di dema qeyûmtiya walî Yaman de kesê bi navê Burak Bahadir Tuzlu ku wekî gerînendeyê navenda ciwanan hatibû peywirdarkirin 5 wesayîtên şaredariyê û pereşûta aydî şaredariyê bi xwe biribû û tevî daxwazan teslîmî şaredariyê nekir. Piştî ku Yaman bû qeyûm li MARSU’yê gelek hevjînên polîs û leşkeran wek xebatkar hatin tayînkirin û MARSU nekaribû deynê xwe yê ceyranê bide.

Li hemberî tayînkirina qeyûman bênavber çalakiyên berxwedanê hatin lidarxistin û piştî hefteya yekemîn çalakî hatin qedexekirin. Qeyûm 187 xebatkarên şaredariyê ji kar derxistin. Seroka Daîreya Ciwan û Jinan Gulîzar Îpek ji ber ku li dijî polîtîkayên qeyûm derket ji aliyê dewletê ve memûrtiya wê hat bidawîkirin. Xebatkarên jin bi zext û zordariyan re rûbirû man. Biryarên walî wekî qanûn hatin destnîşankirin û xwestin hemû kes li gorî biryaran tevbigerin û kesên li dij derketin hatin binçavkirin. Di vê serdemê de nemaze jî xebatkarên çapemeniyê hedef hatin nîşandan û nehiştin rojnameger nûçeyan bişopînin.

Di dawiya meha tebaxê de têkildarî yek ji nelirêtiyên qeyûm belgeya girîng a bi navê ‘diyarî’ hat aşkerakirin. Di dema serokomar Erdogan û Wezîrê Karên Hundir Soylu û hinek siyasetmedar hatin Mêrdînê de 600 hezar TL diyarî dane wan û Şaredariya Bajarê Mezin a Mêrdînê ku ji aliyê qeyûm ve dihat birêvebirin îdia kir ku diyarî ji bo “mezinên dewletê” û heyeta ku bi wan re hatiye serdanê hatine dayîn. Dema têkildarî diyariyan daxuyanî dan balkêş e ku behsa “terorê” kirin. Di daxuyaniyê de wiha gotin: “Di van demên dawîn de di têkoşîna li hemberî terorê de aramî û ewlehî hatiye bi cih anîn. Wezîrê Karên Hundir Suleyman Soylu di demeke ku têkoşîna li hemberî terorê de aramî hatiye bidestxistin û rûyê welatiyên me dikene serdana esnafan kiriye û bi esnafên me re hevdîtin pêk aniye. Serdana esnafan a Wezîrê Karên Hundir birêz Suleyman Soylu wekî amûr bi kar anîn bêexlaqî ye.” Her wiha Soylu jî di daxuyaniyê de wiha got: “Em mirovên mutewazî ne. Ji bo me mesrefeke wisa giran nehat kirin. Teqez min diyariyeke wisa negirtiye.” Lê bi belgeyan derket holê ku diyarî ji dikana bi navê Firat Sîlver hatine kirîn û ev agahî ji raya giştî re hatibûn parvekirin. Wezîr behsa mutewazîbûnê dike lê diyarîn hîç mutawazî nebûn. Demek berê jî bi belgeyan derketibû holê ku ji heyeta Suleyman Soylu re (3800 kes) xwarin hatibû dayîn û buhayê xwarinê 226 hezar 760 TL bû.

Di 28’ê tebaxa 2019’an de Ahmet Turk têkildarî hinek pratîkên qeyûm de daxuyanî dabû û gotibû “ez şerm dikim”. Têkildarî kirinên qeyûman dîrok û kitekit hatibûn dayîn û tiştên hatibûn aşkerakirin der heqê kirinên qeyûm û tiştên ku di pêşerojê de bike agahiyên girîng bûn.[[1]](#footnote-1) Her wiha tekildarî agahiya mijareke girîng a din jî derheqê şaxa projeyê de bû. Dema ku qeyûm Şaredariya Bajarê Mezin a Mêrdînê bi rê ve dibir di salên 2018-2019’an de şîrketa aydî Gerînendeyê Şaxa Proje û Pêkanînê Mustafa Alp û birayê wî bi buhayê 6 milyonî bi giştî 10 îhale wergirtine.[[2]](#footnote-2) Bi belgeyan hat ispatkirin ku Fusun Karaboga di dema îhaleyan de nelirêtî kiriye û piştre ji peywirê hat girtin û Karaboga ji aliyê qeyûm ve tayînî Serokatiya Daîreya Parastina Hawirdorê kirin. HDP’ê nelirêtiyên di îhaleyê de hatine kirin bir rojeva meclisê lê Wezîrê Karên Hundir Suleyman Soylu bersiv neda pirsên HDP’ê.

Ne tenê li Tirkiyeyê li gelek deverên cîhanê ji bo şermezarkirina qeyûm çalakî hatin lidarxistin û di dema lidarxistina van çalakiyan de jî nelirêtiyên qeyûm Yaman dewam kirin. Raya giştî her roj nelirêtiyeke qeyûm hîn dibû!

* Li navçeyên Derikê û Çiya Mazî dest danîn ser wesayîtên cenazeyan.
* Kesê bi navê Sînan Yildirim di 10 îhaleyan de bi giştî bi buhayê 52 milyon 453 hezar 738 TL nelirêtî kir, der heqê wî de lêpirsîn hat vekirin û Yildirim tayînî Cîgiriya Serokê Lijneya Rêveberiya Kent AŞ’yê kirin.
* Bi belgeyan hat aşkerakirin ku qeyûm bi buhayê 2 milyon 529 hezar 300 TL îhaleyên xeyalî kiriye û di têkildarî pratîkên qeyûm de ev hatibû parvekirin.
* Piştî ku Yaman wek qeyûm hat tayînkirin li dijî Qanûna Şaredariyê ya Hejmar 5393 gelek ‘Civînên Meclisê’ hatine lidarxistin. Di civînekê de erseyek dane miftiyê bajêr ku li ser vê ersê înşaetên qaçax hatibûn çêkirin.
* Di otelekê de ku herî zêde 400 kes dikarin bimînin qaşo di şevekê de li otelê hezar 271 kes razane û pere dane wê otelê. Her wiha li gorî fatoreya hejmar 721366 ku ji bo şaredariyê fatore hatiye birin, di 16’ê cotmeha 2018’an de 721 kes li otelê mane û ji bo her yekî 157,41 TL buhayê odeyê û ji bo her xwarinekê 63,56 TL û bi giştî 936 porsiyon xwarin hatiye dayîn. Tenê ji bo vê fatoreyê şaredariyê tevî KDV’ê bi giştî 192 hezar 770,75 TL daye otelê.
* Xwarziyê xwe Yunes Emre Akça aniye ser Kent AŞ’ê û kesê bi navê Mercan A. ku li Îzmîrê dijî bi rêbaza “homeofis” xebitiye û ji şaredariyê mûçe wergirtiye.

Nelirêtî û rûreşiyên qeyûm Mustafa Yaman tenê bi ve ne sînor nîne. Ger em nelirêtiyên wî yên din rêz bikin wiha ne;

* Di serdemên qeyûman de hinek kesên li daîre û şaxên şaredariyan hatine peywirdarkirin doz li şaredariyên HDP’ê vekirine lê dadgehê rêvebirên HDP’î mafdar dîtine lê qeyûman kesên ku nelirêtî kirine li gel belgeyan peywirdar kirine û payeya wan bilind kirine.
* Ji bo qanûnê binpê bikin bi îhaleyê kirine 5 parçe û kolana dîrokî bi “Qada Sîtê ya Bajêr” xirab kirine û amûrên ronahiyê bi cih kirin.
* Ji bo “propagandayê” bikin bi 2 milyon û nîvî baxçeyek dirêj çêkirin û ji ber bêeleqedarbûnê darên baxçe hişk bûn.
* Bênavber buhayê avê zêdekirin û ev jî têr nekiriye bi veşarî buha zêde kirin

Yek ji tişta ku qeyûm dev jê berneda ew e ku bênavber milkê şaredariyê firot. Dema deynê şaredariyê zêde dibû bênavber milkê şaredariyê derxist firotinê. Nemaze jî di demên dawîn de firotina milkên şaredariyê zêdetir bû û li hemberî hemû dozên ku hatine vekirin dev ji firotinê bernedan û bi polîtîkayên xwe firotinê didomînin û hatin wê astê ku tevahiya bajêr bidin ber firotinê. Têkildarî mijarê çend mînak wiha ne;

* Demên borî milkê bi buhayê 5 milyon TL derxistin îhaleyê lê ji ber ku nehat firotin careke din dan ber firotinê.
* Di meha gulana 2020’an de 18 milkê aydî şaredariyê bi buhayê 18 milyon TL’yî bi berdêla muhayen derxistin firotinê. Berdevkê Koma HDP’ê ya Meclisa Şaredariyê Mehmet Alî Amak wiha bertek nîşan da: “Qeyûm şaredarî wisa deyndar kiriye ku wekî bajarê Mêrdînê derxistina firotinê.”
* Piştî ku 18 milk derxistin firotinê vê carê jî 12 milkên aydî şaredariyê derxistin firotinê. Hilbijêrên HDP’î gotin ku “Qeyûm Mêrdîn derxistiye firotinê” û diyar kirin ku dê der barê qeyûm de serlêdana sûc bikin.
* Evqas jî têrê nekir ku li gorî daxuyaniya Lijneya Koordînasyona Bajar a TMMOB’a Mêrdînê qeyûmê Şaredariya Bajarê Mezin a Mêrdînê qadên ku ji bo dibistan, nexweşxane û parkê hatine veqetandin derxistiye firotinê.
* Qeyûm piştî ku 30 milkê şaredariyê derxistin firotinê vê carê jî cihê dîrokî Qonaxa Baranan ku aydî şaredariyê ye derxist firotinê.

* Derket holê ku qeyûm bi buhayekî erzan milkê şaredariyê derxistiye firotinê û ger ev milk bên firotinê dê şaredarî herî kêm 25 milyon TL zirar bike.
* Ligel firotina milkê şaredariyê hinek pêkanînên din jî xistin dewreyê. Mînak “Hîbeyên Mecbûrî”… Şaredariya Bajarê Mezin a Mêrdînê mîlyarek TL deyndar bû û piştre bênavber biryarên “deynê” hatin wergirtin. Rêveberiya qeyûm ji bo mutehîtan di bin navê “Hîbeyên Mecbûrî” de pere li ber hev kir û pereyên ku hatine berhevkirin di qeydan de cih nagirin.

Li Şaredariya Bajarê Mezin a Mêrdînê şerê rant û talanê dewam dike û têkildarî mijarê tekane tişta fermî Rapora Dîwana Muhesebatê (Sayiştay) ya hejmar 1922845 û dîroka 22.04.2019 ye û di raporê de hatibû gotin ku “rewşên nebaş” hene.

Dîwana Muhasebatê destnîşan kir ku di serdema qeyûm de li Şaredariya Bajarê Mezin a Mêrdînê bi buhayê milyonan TL îhaleyên dijqanûnî hatine kirin. Dema ku 19 roj ji bo lidarxistina hilbijartina rêveberiyên herêmî mabûn şaredariyê bi awayekî nelirêtî bi buhayê 2 milyon TL wesayît kirê kiribû. Li gorî rapora ku hatiye amadekirin di serdemên 2017-2018’an de lêçûnên şaredariyê li gorî serdema beriya ku qeyûm were tayînkirin ji sedî 24,84 zêde bûye. Di rapora Dîwana Muhasebatê de tê gotin ku herî zêde lêçûnên komîsyonan û faîzê zêde bûne û li gorî vê yekê leçûn ji sedî 155,52 zêde bûne. Li dijî vê yekê dahatuyên şaredariyê ji sedî 19,29’an de maye. Di rapora Dîwana Muhasebatê de hat destnîşankirin ku di kirinên mal û xizmetê de îhaleyên ku hatine kirin li dijî usulê ne û 16 îhaleyên ku di bin navê “Kirînên ji bo xizmetê, karê çêkirinê û kirînên mal” hatine bi bîr xistin. Di raporê de tê gotin ku 16 îhaleyên ku hatine û buhayên wan bi qasî 38 milyon TL ne bi rêbaza ‘bazariyê’ hatine kirin.

Di rapora Dîwana Muhasebetê de mijara kirêkirina wesayîtan ku gelekî bûbû rojev jî cih digire. Di raporê de tê gotin ku 19 roj beriya hilbijartinên rêveberiyên herêmî yên 31’ê adara 2019’an de ango di 12’ê adarê de bi buhayê nêzî 2 milyon û 165 hezar TL wesayîtên siwarbûnê, wesayîtên erazî, panel û pick-up bi giştî 121 wesayît ji Mardîn Kent AŞ ku şîrketeke şirîkê şaredariyê ye hatine kirêkirin. Wesayît bi protokala “Kirêkirina Wesayîtan Kirîna Xizmetê” ya bi dîroka “31.08.2018” pêk hatiye û hatiye tespîtkirin ku li gorî Qanûna Îhaleyên Cemaweriyê ya Hejmar 4734 îhale pêk nehatiye. Hat gotin ku ev karên ku behsa wan tên kirin li gorî Qanuna Îhaleyên Cemaweriyê heta îhale pêk neyên ne mimkun e bi protokolan bi şîrketên şaredariyê pêk bên. Dîwana Muhasebetê da zanîn ku bi giştî di bin sernavê 8 mijaran de bêusulî hatine kirin. Her wiha Dîwana Muhasebetê di mijara xebatên gaza xwezayî, çêkirina rêyan û gelek mijarên din de kêmasî tespît kirine.

Şaredariya Bajarê Mezin a Mêrdînê ku ji aliyê qeyûm ve tê rêvebirin piştî ku rastî derketin holê, bi serdana serokê giştî yê AKP’ê Tayyîp Erdogan ve hewl da nelirêtiyan biparêzin.

Her roj der heqê qeyûmê Mêrdînê û şaredariya ku bi destê qeyûm tê rêvebirin her roj skandalek derdiket holê. Li aliyê din Walî Yaman hêza xwe ya burokratîk xist dewreyê û hewl da di serî de HDP û kesên ku muxalefetê dikin ji qewetê bixe. Der barê Ahmet Turk de lêpirsîna ‘hevserokatiyê’ da vekirin û li bajar hemû çalakî bi awayekî keyfî hatin astengkirin. Li aliyê din jî ji bo kesên nêzî xwe biparêze her tişt dikir. Mînak Ercan Uysaler ku berê polîs bû û piştre bû Midûrê Kent AŞ’ê ji ber ku zext li jinekê kiriye ku fihûşê bike 11 sal cezayê girtîgehê lê hat birîn û li gel ku 35 roj derbas bûn nehat girtin û têkildarî mijarê biryar hat ragihandin û derket holê ku qeyûm der barê Uysaler de ji bo neyê girtin ji dadgehê re nivîs şandiye.

Piştî ku qeyûm Mustafa Yaman ji peywirê hat girtin û birin navendê tofana ku pêk hat!

Di 10’ê hezîrana 2020’an de qeyûmê Şaredariya Bajarê Mezin a Mêrdînê Mustafa Yaman bi biryarnameya serokkomar ve ji peywirê hat girtin û birin navendê. Qeyûm Yaman li pişt xwe gelek nelirêtî, bêusulî û rişwetên ku bi belgeyan hatine ispatkirin hişt û AKP’iyan bi dayîna qurbanê çûyîna Yaman pîroz kirin.

Di 3 mehên ewil ên sala 2019’an de bi buhayê 164 hezar 550 TL û di tevahiya serdema Yaman de bi giştî 305 hezar 206 TL çerez (dendik, fistep, nok hwd.) hatiye kirîn û ji ber vê yekê li bajar wekî ‘Qeyûmê Çerezcî” hatiye nasîn û piştî ku ji peywirê hat girtin li pişt xwe şaredarî û bajarê Mêrdînê di bin deynê giran de hişt. Tenê Îdareya Av û Kanalîsyonê ya Mêrdînê (MARSU) 6 milyon dahatuyê wê hebû û qeyûm MARSU 620 milyon TL deyndar kir.

Bi kurtasî çerxa rişwetê, îhaleyên xeyalî, qadên ji bo goristan û parkan hatine veqetandin biryara îmarê da, şebekeyên fihûşê hatin avakirin, milkên şaredariyê hatin firotin, li aliyekî karkerên şaredariyê ji kar hatin derxistin û li aliyê din jî xwarzî û biraziyên xwe di şaredariyê de wek midûr bi cih kir. Ev kirinên derketine holê li gel tiştên wî yên derneketine holê tiştên gelek biçûk in.

Lê skandala herî mezin piştî ku ew kişandin navendê pêk hat!

Hesabpirsînên navxweyî dest pê kirin… Ev bûyerên li jêr hatine rêzkirin qewimîn!

* Piştû ku qeyûm Yaman ji peywirê hat girtin mufetîşên ku li şaredariyê lêkolîn kirin bi hinceta bêusulî û nelirêtiyê der barê rêvebirên payebilind ên şaredariyê li Serdozgeriya Komarê ya Mêrdînê serlêdana sûc kirin.
* Li Şaredariya Bajarê Mezin a Mêrdînê lêkolîna mufetiş hat destpêkirin. Di encama lêkolînê de derket holê ku gelek belge hatine windakirin û qeydên kamerayê jê hatine birin.
* Piştû ku qeyûm bajar terk kir 5 mufetişên ku ji aliyê Wezareta Karê Hundir hatine peywirdarkirin li şaredariyê dest bi lêkolînan kirin. Dihat hêvîkirin ku piştî lêkolînên mufetişan waliyê nû yê Mêrdînê bibe wek qeyûmê şaredariyê bê peywirdarkirin. Lê encamên lêkolînên ku li şaredariyê hatine kirin mufetiş matmayî hiştin.
* Di encama lêkolînên mufetişan de derket holê ku di 10 mehên ku qeyûm li ser kar bû de bûtçeya şaredariyê ya 470 milyon TL hatiye xerckirin û şaredarî herî kêm 200 milyon TL hatiye deyndarkirin.
* Piştî ku qeyûm Mustafa Yaman ji peywirê hat girtin xwarziyê wî Yunus Emre Akça jî ji peywirê hat girtin. Kesê bi navê Mercan Aykal ku li Îzmîrê dijî û wek xebatkarê şaredariyê dihat xuyakirin daxwaznameya îstîfayê da şaredariyê.
* Merve Erciyas ku wek ‘keça menewî’ ya Mustafa Yaman dihat nasîn û Bulent Erdolu ku rişwetên wergirtiye bi belgeyan hatiye ispakirin ji peywirê hatin girtin.
* Di 5’ê nîsana 2019’an de Abdullah Yenîgun wek sekreterê giştî di şaredariyê de hat bi cihkirin û ew jî ji peywirê hat girtin. Li şûna Yenîgun kesê bi navê Murat Suzen ku li Edeneyê cîgirê walî bû hat tayînkirin.
* Di lîsteya xebatkarên Kent AŞ a girêdayî Şaredariya Bajarê Mezin a Mêrdînê guhertin hatin kirin û derket holê ku meaşên 5 kesên naxebitin tên dayîn. Rêvebirê şîrketê ku di skandalê de rola wî heye meaşê zêde wergirtiye û ev bûyer hat bincilkirin. Di 19’ê tebaxa 2019’an de Mustafa Yaman cara duyemîn wek qeyûm hat tayînkirin û hinek kesên ku ji aliyê Yaman ve hatine peywirdarkirin û li gorî lîsteya xebatkarên şaredariyê 6 meh bênavber meaş dane hinek kesên ku li şaredariyê naxebitin.
* Qeyûm Yaman bi binpêkirina qanûnan ve bi buhayê 2 milyon TL kolana dîrokî ya bi navê Bîrîncî Cadde pergala ronahiyê bi cih kir. Baroya Mêrdînê têkildarî mijarê serlêdana sûc kir û bi hinceta ku pergala ronahiyê zirarê dide dîrokê biryar hat girtin ku were rakirin.
* Mufetîşan li Şaredariya Bajarê Mezin a Mêrdînê ku ji aliyê qeyûm ve tê birêvebirin lêkolînên xwe temam kirin û di encama lêkolînê de der heqê gelek rêvebirên payebilind bi hinceta nelirêtiyê serlêdana sûc hat kirin. Li şaredariyê serokên daîreyan ji peywirê hatin girtin. Cîgirê Serokê Lijneya Rêveberiya Kent AŞ’ê Zeynî Teker ku bi belgeyan derketibû holê ku nelirêtî kiriye ji peywirê hat girtin. Her wiha Serokê Daîreya Rêyên Çolterê Sînan Yildirim jî bi hinceta nelirêtiyê ji peywirê hat girtin. Serokê Daîreya Xizmetên Malî Adnan Kaya û Serokê Daîreya Xizmetên Piştgiriyê Îbrahîm Erkan jî ji peywirê hatin girtin. Herî dawî jî 3 kes bi hinceta nelirêtî, bêusulî, rişwet û nelirêtiya îhaleyê û gelek mijarên cuda hatibûn rojevê kesên navê kesên ji peywirê hatin girtin wiha ne; Seroka Daîreya Parastina Hawirdorê Fusun Karaboga, Serokê Daîreya Agirkujê Hadî Çomaktekîn û Seroka Daîreya Xizmetên Jin û Ciwanan Mehtap Bîngul.
* Piştre ji ekîba Mustafa Yaman 4 kesên din jî ji peywirê hatin girtin û bi giştî 14 kesên ji vê ekîbê bi milyonan TL nelirêtî kirin, rişwet wergirtin û di îmarê de bûusulî kirin. Hat gotin ku dê der heqê 70 kesên ku nelirêtî kirine lêpirsîn were destpêkirin û di encama lêkolînên mufetişan de derket holê ku bi dehan nelirêtiyên raya giştî jê agahdar nîne hatine kirin.
* Di 28’ê tîrmeha 2020’an de li şaredariyê operasyon hat lidarxistin.
* Li Şaredariya Bajarê Mezin a Mêrdînê ku ji aliyê qeyûm ve tê birêvebirin bi hinceta nelirêtî û bêusuliyê gelek rêvebirên payebilind ên şaredariyê di operasyonê de hatin binçavkirin. Herî dawîn Midûrê DEDAŞ’ê yê bajar û hinek muteahît jî di nav de bi giştî 10 kes hatin binçavkirin. Li gorî agahiyên hatine bi destxistin bi hinceta nelirêtî, rişwet, bêusuliyê ev kes hatine binçavkirin.
* Piştî operasyona li hemberî şaredariyê Gerînendeyê Kent AŞ’yê berê û Gerînendeyê Dîcle Elektrîk Dagitim AŞ’ê (DEDAŞ) yê bajarê Mêrdînê Mehmet Buluk hinek karsaz piştî kar û barên li emniyetê sewqî dadgehê hatin kirin. Piştî sewqa li dadgehê tevî Bulut Serokê Daîreya Rêyên Çolterê Sînan Yildirim, rayedarê şîrketa ku ji şaredariyê re kar dike Mehmet Dervîş Duzgoren, Şeyhmus Demîr û Ahmet Acay hatin girtin û şandin girtîgehê.
* Di 2’ê tebaxa 2020’an de di encama operasyona li hemberî Şaredariya Bajarê Mezin a Mêrdînê ku ji aliyê qeyûm ve tê rêvebirin hejmara kesên hatine binçavkirin derket 8’an. Her wiha xwarziyê qeyûmê berê û bersûcê sûcê cinsî Ercan Uysaler jî hatin girtin.

Ev lêpirsîn û girtin berdewam dikin.

Piştî vê talana mezin û rantê Hevşaredarê Bajarê Mezin a Mêrdînê Ahmet Turk ku ji peywirê hatibû girtin têkildarî mijarê got; “Diziyeke ku li cîhanê mînakên wê nehatine dîtin.” Turk destnîşan kir ku modela tayînkirina qeyûman têk çûye.

Li gorî daneyên meha tebaxa 2020’an de deynê Şaredariya Bajarê Mezin a Mêrdînê 1.8 Milyar TL ye. Navê walî Mustafa Yaman li Mêrdînê jê tê birin…

Bi biryarnameya waliyan ve Mustafa Yaman ku nelirêtî, bertîlê bûbû rojev ji peywirê hat girtin û navê Mustafa Yaman dabûn dibistaneke seretayî û piştî van geşedanên navê Mustafa Yaman li dibistanê hat jêbirin.

1. **Mînaka Şaredariya Sûrê!**

Di encama hilbijartinên rêveberiyên herêmî yên 31’ê adara 2019’an de me bi dengê ji sedî 60’î zêdetir şaredarî bi dest xist. Encamên hilbijartina li navçeya Sûrê ya Amedê di warê derûnî û civakî de pir dihat meraqkirin. Ji ber ku di şerê bi tang û topan rûxandina bajaran ya sala 2015’an de şerê herî giran li vê navçeyê qewimî. Nîvekî navçeya dîrokî hat rûxandin û tevahiya 3 taxên herî dîrokî yê navçeyê bi temamî ji holê hatin rakirin û niştecihên navçeyê neçarî koçberiyê hatin hiştin. Li hemberî navçeyê şerê taybet hat meşandin, bi fen û fûtan xwestin di hilbijartinê de AKP bi ser bikeve. Gelê navçeyê li gel derfetên biçûk û bi kedeke mezin li vîna xwe derketin û navçeya dîrokî teslîmî xwediyê wê kirin.

Piştî hilbijartinan, Şaredariya Sûrê bi lez û bez dest bi xebatan kir. Xebatên avakirinê yên piralî, ewilî bi xizmeta şaredariya pirzimanî ve dest pê kir. Şaredariyê dest bi xebatên tenduristiya gel kir û ji bo bicihkirina jiyana rojane li hemû kolanan xebat hatin bidestpêkirin.

Îktîdar wek dijmin nêzî dîrokê dibe û cihên dîrokî ku hatine texrîbkirin ji bo jinûve bên parastin xebat hatin kirin. Ne hewce ye Sûr bibe Toledo û divê Sûr wek xwe be û bêyî ku were hilweşandin/şewitandin xebatên temîrkirinê hatin destpêkirin. Ligel ku şaredarî deyndar hatibû hiştin û li dijî reşkirinên medyayê û îktîdarê kolanên Sûrê jinûve zindî bûn. Bi seferberiya bernameyên çandê yên wekî şano, sînema û konseran li navçeyê jiyan dîsa asayî bû. Navenda Jinan a Amîdayê û Navenda Şêwirmendiya Jinan a Amîdayê ku ev sazî ji aliyê qeyûm ve hatibûn girtin careke din hatin vekirin.

Piştî ku şaredariya Sûrê navenda jinan vekir, demildest hedef hat girtin û bi êrîşê re rûbirû ma. Di 20’ê kanûna 2019’an de qeyûm tayînî şaredariyê kirin. Şaredariya Sûrê heta niha bi xizmetên pirzimanî û projeyên nû ve gelek xebatên serkeftî pêk aniye cara sêyemîn qeyûmî tayînî şaredariya Sûrê kirin. Li şûna hevşaredar Fîlîz Buluttekîn, qaymeqamê Sûrê Abdullah Çîftçî ku li şaredariyê pirzimanî ji holê rakiribû û 152 milyon TL deyn li pişt xwe hiştibû dîsa wek qeyûm hat tayînkirin. Dema qeyûm tayînî şaredariyê kirin hevşaredar Fîlîz Buluttekîn hat binçavkirin û dema binçavkirinê polîsan berê çekê dan serê wê. Buluttekîn piştre ragihand ku dema binçavkirinê polîsan kurê wê û hevserê wê li erdê dirêj kirine û berê çekê danê serê wan. Ji bo hevşaredar Cemal Ozdemîr binçav bikin polîsan bi ser 4 cihên cuda de girtin. Hevşaredarên Sûrê piştî binçavkirinan hatin girtin û sirgûnî Erziromê kirin.

Buluttekîn li ser îfadeyên şahidê nepen yên 1,5 sal berê hat girtin û di dema binçavkirinê pirsên eletewş yên wekî bi fermana kê beşdarî çalakiyên HDP’ê bûye, çima beşdarî çalakiyên ku ji aliyê walî ve destûr hatiye dayîn bûye. Di sala 2017’an de şahidê nepen di teşhîsa fotograf de ji bo Cemal Ozdemîr gotibû; “Ez vî şexsî nas nakim” û lê balkêş e ku Ozdemîr li ser îfadeya şahidê nepen hat girtin. Piştî bi mehan herdu hevşaredar bi daxwaza 15 û 36 sal cezayê girtîgehê serbest hatin berdan.

Şaredariya Sûrê têkildarî texrîbatên qeyûm xebat û lêkolînek kir û di sibata 2020’an de der barê mijarê de raya giştî agahdar kir ku qeyûm çawa şaredarî 151 Milyon 743 hezar 819 TL deyndar kiriye. Agahiyên hatine bidestxistin bi çapemeniyê re hat parvekirin, mijar li meclisê hatiye rojevê û rayadarên dewletê bersiv nedane pirsan.

Ger tiştên ku derketina holê bi kurtasî bên bibîrxistin wiha ne;

* Şaredariya Sûrê ku ji aliyê qeyûm vê rêvebirin her çiqas peywira şaredariyê nebe jî ji bo Mînareya Çarling ku dema Serokê Baroya Amedê Tahîr Elçî xwestibû vê cihê dîrokî biparêze hatibû kuştin û ji bo sererastkirina derdora vê derê bi milyaran TL pere hat xerckirin. Serokê Baroya Amedê Tahîr Elçî di 28’ê mijdara 2015’an de dema ji bo parastina cihê dîrokî daxuyanî dide li pêş kamerayan hat kuştin. Tahîr Elçî ji bo parastina Mînareya Çarling a dîrokî canê xwe feda kir lê ev cihê dîrokî ji bo qeyûm bû amûrê nelirêtî û bêusuliyê. Ev cihê dîrokî girêdayî Midûriyeta Giştî ya Weqfan e û her çiqas peywira qeyûm nebe jî ji bo sererastkirinên derdora Mînareya Çarling bi pereyê berê bi buhayê mîlyaran TL’yî çîmento, kirêc, polî, karbon û profîl hat kirîn. Amûrên înşaetê li ser navê şîrketên bi navê; Aras Gezi Turizm Seyahat Oto. İnş. San. Ltd. Şti. û Ezel Sosyal Hiz. Înş. Gida. Turz. Tic. San. Ltd. Şti. hatin kirîn. Herdu şîrketân di serdema qeyûman gelek îhale ji şaredariyê wergirtin. Li gorî fatureyên hatine birîn di dîroka 12.03.2018’an de ji Ezel Sosyal Hiz. İnş. Gıda. Turz. Tic. ve San. Ltd. Şti’ye re ji bo 9 hezar torbe kirêc 79. 119,00 TL, ji bo 7 hezar torbe çîmento 79.296.00 TL bi giştî 158.415.00 TL pere hatiye dayîn.
* Piştî ku li Sûrê qedexeyên derketina kolanan bi dawî bû di çarçoveya “Projeya Tenduristkirina Kolanê” de ji bo Kolana Melîk Ahmet 57 milyon TL pere hat xerckirin. Lê ji ber ku hêj kêmasî nehatine temamkirin 16 meh in kar nehatiye teslîmkirin.
* Bîlal Ozkan wekî qeyûm tayînî Şaredariya Sûrê kirin û ji bo wesayîta marqeya mercedes S500 ya bi zirx ku ji aliyê Walîtiya Enqereyê ve hatibû tahsîskirin bi buhayê 110 hezar TL lastîkên wesayîtê hatin kirîn.
* Bi destê qeyûm di nava 2 salan da Şaredaria Sûrê 151 milyon 743 hezar 819 TL hat deyndarkirin û derket holê ku şaredariyê herî zêde ji bo Miftiyê Sûrê û Midûriyeta Perwerdehiyê ya Navçeyê pere xerc kirine. Qeyûman ji bo herdu saziyan diyariyên wek TV û klîma kiriye û ji bo van diyariyan 6 milyon 25 hezar 169 TL hatiye xerckirin. Navend û saziyên jinan, kreşên zarokan ji aliyê qeyûm ve hatin girtin û avahiyên van saziyan dan Midûriyeta Perwerdehiyê ya Navçeyê, qaymeqamtiya navçeyê, Midûriyeta Bajar ya Wezareta Xizmetên Civakî yên Malbat û Xebatan, miftî û cemaetan. Tu sazî û navendên girêdayî şaredariyê nehiştin. Qeyûman ji banqeyên taybet û ji banqeyên dewletê pir kredî wergirtin û ev pere jî ji bo Miftiyê Sûrê, Midûriyeta Perwerdehiya Neteweyî ya Navçeyê, Fermandariya Cendirmeyan a Navçeyê û Midûriyeta Emniyetê ya Navçeyê û saziyên din hatin xerckirin.
* Qeyûmên ku tayînî Şaredariya Sûrê bûn qrediyên ku ji banqeyan kişandin herî zêde ji bo Fermandariya Cendirmeyan a Navçeyê û Midûriyeta Emniyetê ya Navçeyê xerc kirin. Pereyê êzing û darên ku ji bo noqteyên polîsan hatine kirin ji aliyê şaredariyê ve hatiye dayîn. Ji Polîsên Tîmên Taybet ku tevli operasyona li hemberî Efrînê ya bi navê ‘Zeytîndali’ bûne bi buhayê 79.060,00 TL hezar powerbank hatin kirîn, ji bo noqteya polîsana bi buhayê 6.000,00 TL konteynir hat kirîn, ji bo lêçûnên marketê ya Fermandariya Cendirmeyan û Midûriyeta Emniyetê ya Navçeyê 11.941,00 pere hatiya dayîn. Ji bo noqteyên polîsan ji aliyê şaradariya Sûrê ku bi destê qeyûm tê rêvebirin bi buhayê 22.811,00 TL dar û êzing hatin kirîn.
* Di 11’ê mijdara 2017’an de ji bo meqamê serokatiyê 200 kîlogram çay, 400 kîlogram şekir û meşrûbat hatine kirîn û ji bo van lêçûnan bi giştî 21 hezar 880 TL pere hatiye dayîn û piştî du mehan vê carê jî 200 kîlogram çay, 500 kîlogram şekir û meşrûbat hatin kirîn ji bo van lêçûnan jî bi giştî 33 hezar 361 TL pere hatin dayîn. Tê meraqkirin ku di nava 2 mehan de evqas çay û şekir çawa hat xerckirin.
* Ne tenê lêçûnên qeyûman her wiha lêçûnên serokkomar, wezîr û rayedarên dewletê dema dihatin serdana bajar hemû xwarin û vexwarinên wan ji aliyê şaredariyê ve dihatin dayîn. Serokkomar Tayyîp Erdogan dema hat serdana bajêr di 25’ê tebaxa 2017’an de şaradariyê ji bo xwarina wî 28 hezar 350 TL pere da şîrketa bi navê Ari Dunya Sag. Hizmt. Erdogan du caran hat serdana Amedê û ji bo herdu serdanan şaredariya Sûrê bi giştî 471 hezar 133 TL xerc kir. Qeyûmên Sûrê di 18 mehan de ji bo xwarin û vexwarinê bi giştî 686 hezar 331 TL xerc kirin.
* Milekî din ê talana li Şaredariya Sûrê jî ew e ku ji bo ger û geşt, fuar û saziyên çapemeniyê û ji bo danasînê pere hatine dayîn. Qeyûm ji bo nûçe û bernameyên têkildarî şaredariyê 32 hezar 450 TL da rojnameya Hurriyetê, 29 hezar 500 TL da rojnameya Sabahê, 46 hezar 747 TL da TRT Kurdî ku televîzyona dewletê ye. Şaredariyê ji bo tevlêbûna fuar, ger û geştan bi giştî milyonek û 145 hezar 165 TL xerc kir.
* Li Şaredariya Sûrê di serdema qeyûmê berê de ji ber nelirêtiya 9 milyon TL xebata bi 4 kesan re hatibû betalkirin. Qeyûmê nû dîsa kar da wan 4 kesan û ji wan 2 kes bûn cîgirê midûr.

Li Gevera ku bi salan e pirsgrêka wê ya avê çareser nebûye û du serdem e ji hêla qeyûmî ve tê birêvebirin, gel ji bo pêdiviya xwe ya avê ya rojane bi bîdon û tankêran avê bar dikin. Pirsgirêka Geverê ya avê di du serdemên dawî de ji bo geverîyan bûye tirseke mezin. Qeyûm ji dêvila ku vê pirsgrêkê çareser bike, mezintir dike û gel mexdûr dike. Şaredariya Geverê ya ku di serdema qeyûm ya yekem de dahata wê 4 milyon lîre bû deynê wê 650 lîre bû. Tenê kredîya ku ji Banqeya Bajaran hatiye kişandin 608 milyon e. Ev kredî bi derewa ku nifûsa navçeyê 500 hezar e û dahata şaredariyê ya avê 5 milyon e ji Banqeya Bajaran hatiye standin lê nifûsa navçeyê 100 hezar e û hejmara aboneyên avê 9 hezar e. Di serdema qeyûm ya yekem de Banqeya Bajaran, Qanûna Şaredarîyan îhlal kiriye. Qanûna ku dibêje mirov herî zêde dikare dest deyne ser ji sedî 40 dahata şaredariyê, heman qanûnê dest danî ser hemû dahata şaredariyê. Bi vî deynî Gever têra 20 salan kete bin deyn. Li gor gotinên dibêjin ku ew krediya ku ji Banqeya Bajaran hatiye xwestin ji bo qenalîzasyonê, xeta îzaleyê û tesîsa paqijkirina avê hatiye xerckirin lê hê jî li Geverê qenalîzasyon tune ye û mixabin ku gel bi destên xwe çalên avê dikolin. Li gel ku di 2020’an de bi tu awayî xizmeta avê nedane gel lê ji gel re fatoreyên avê yên di navbera 50-150 lîreyî de bûn şandine. Gel êdî ji van kiryaran bêzar bûye. Gel dipirse gelo ew me ceza dikin bi vî awayî? Li Geverê li ser xeta ava vexwarinê pirsgirêkên pir mezin hene. Li gel ku boriyên kevn in û nexweşî jê çêdibin lê nayên guhertin. Li gor gotina wan divê bi vê kredîyê ev pirsgrêk çareser bûbûna lê em ne pere dibînin ne borîyên avê. Di her du serdemên qeyûman de bihostek qenelîzayon jî nehatiye çêkirin. Beriya niha cardin dema ku Erdogan hatibû Geverê di axaftina xwe de gotibû ku hikûmeta wan li pirsgirêkên bajêr ên binerdê û avê xwedî derdikeve lê li ser vê gotina xwe nema û gel ceza kirin. Lê ew pereyê ku bajarek pê tê avakirin bi ku ve çû? Deynê şaredariya Geverê 925 milyon lîre ye vê gavê. Ev tê wê wateyê ku li gel hê salek di ser hatina qeyûm re derbas nebûye ji 300 milyon lîreyî zêdetir deyn kiriye. Li vê navçeya biçûk tu xebat nekirine. Ev pere bi ku ve çû?

**WEK REJÎMEK LI DIJÎ GEL, RÊBERA FÊMKIRINA QEYÛMAN**

Qeyûm çawa dest datînin ser şaredariyan tavilê dest bi lêkirina dîwaran û girêdana têlan dikin armanca wan bi vê tevgerê ne ewlehiya gel, ew bi vê dixwazin ku xwe û diziya xwe veşêrin. Li jêr bi deh sernavên cuda behsa deh naverokên cuda hatiye kirin.

**WEK MÎNAK, QAŞO RÊLIBERGIRTINA VÎRUSA KORONAYÊ YA QEYÛMÊ AMEDÊ**

Di pêvajoya vîrusa koronayê de qeyûmê Amedê tiştin kir ku nayên bîra vîrusê jî. Qeyûmê Şaredariya Amedê camî dezenfekte kirin lê dêr û malên cemê nekir lê ya xerabtir ew e ku bi belavkirina dezenfektanên sexte tenduristiya gel xistin bin xetereyek mezin. Fîrmayan ew gilî kirin û Serokê Daîreya Karûbarên Tendurustiyê Mustafa Korkutan ji kar hat derxistin. Dewleta ku dev ji korona ku lê maye heyirî berdaye û ji bo tayînkirina qeyûman xwe hilkiriye di demên qedexekirina derketina derve ya 4 rojan de li navçeya Sûrê ya Amedê al li ser dikanên ku girtî ne daleqandin. Li gel ku qedexeya derketina derve hebû lê qeyûm li gel xebatkarên şaredariyê li hewşên sîteyan al li zarokan belavkirin walî Hasan Basrî Gûzelogluyê ku bi armanca ku kirinên xwe veşêre al belavkiribû xwe hilkiriye û li 6 cihên bajêr ji bo sererastkirina ronîkirina bajêr ku mesrefa wê 324 hezar lîre bû bi 1 milyon û 210 hezarî mesref lê kiriye. Karên ku kirin jî bi kêrî gel hat. Nexwe ji bo çi kir çi feydeya wê li gel heye? Hê jî tu kes nizane. Piştî ku bi çaxên AKP’ê yên navçeyê, bajêr, ciwan û jinan re civiya dibêje ez li gel difikirim û ji bo wan dixebitim lê kolana Melîk Ahmet a ku 57 milyon pere lê mesref kiribû hilweşand. Ji bo rêya xwe hemû rê hilweşand.

Ma li Êlihê behr hebû em nebûn endezyar?

Di 23’ê adarê de piştî ku qeyûm ji bo şaredariya Êlihê hat tayînkirin bi sê hefteyan cihê 140 xebatkarên şaredariyê hat guhertin. Li gel ku behra herî nêz bi 600 km’an dûrî Êlihê ye ji bo Êlihê Endezyarê Hatûçûna Behrê hat tayînkirin. Ne tenê ev sosyolog wek xizmetkarê paqijiyê hatin wezîfedarkirin endezyar jî ji bo nûkirina qenalizasyonan. Xebatkarê bi navê M. Şîrîn Esmer ku di Gerînendeya Çapemenî û Karûbarên Gel re dixebitî bêgopal nikare bimeşe ew wek xebatkarê paqijiyê hat wezîfedarkirin. Xizmeta qeyûm ya herî girîng ji bo bajêr ‘destpêkirina perwerdeya bêpere ya ji bo azmûnên polîstiyê ye.

Nefreta qeyûman a li dijî ziman, çand û pirtûkên kurdî

Nefreta qeyûman a li dijî çanda kurdan di serdema qeyûmê duyem de jî her wisa dewam kir. Qeyûmê Şaredariya Bêgiriya Wanê Navenda Çand û Hunerê ya Eyşeşanê girt û aqûbeta pirtûkan ne diyar e. Qeyûmê Şaredariya Êlihê çawa hat ser kar tavilê vebijêra zimanê kurdî ji malpera şaredariyê derxist, Pirtûkxaneya Celadet Elî Bedirxan hilweşand. Piştî ku gel berteka xwe nîşan da daxuyanî da û got me bi mebesta projeya tramvayê hilweşandiye lê axir pirtûkxane çû! Şaredariya Peyasê di sala 2012’an de Navenda çand û Hunerê ya Cegerxwîn vekiribû ku ji 10 hezarî zêdetir pirtûk tê de hebûn, piştî tayînkirina qeyûm tenê 300 pirtûk mane û qirkirina pirtûkan hê jî didome.

Qeyûmê Şaredariya Sêrtê mala şînê ya ji bo gel hatibû avakirin da Ulku Ocaklariyê.

Ji Waliyê Colemêrgê îdeayên balkêş!

Piştî Qeyûm tayînî Şaredariya Geverê kirin, walî di malpera fermî ya walîtiya Colemêrgê de tayînkirina qeyûm, bi îdeaya "Îhaleya ku şaredariyê kiriye pir zêde nîşan daye. Ferqa vê buhayê jî şandine ji çiyê re" parast.

Ev rewş mînakek pir berbiçav a tayînkirina qeyûm ku bi sedemên dûrî aqilan hatiye kirin nişan dide. Ji ber ku Şaredariya Geverê tu îhale nekiriye. Bêyî ku îhale bê kirin qeyûm tayînî şaredariyê kirin.

Qeyûmên çav berdan bûrsên xwendekaran û ketin reqora raxistina xalîçeyan Şaredariya Dêrikê ku qeyûm tayînî wê kirin, beriya qeyûm tayînî wê bê kirin, di serdema HDP'ê de şaredariyê 200 TL bûrs da xwendekarên ku aboriya malbatên wan kêm in. Qeyûm bi hinceta "Zerarê dide cemaweriyê" bûrsên xwendekaran dîsa paşve xwestin.

Qeyûmê tayînî şaredariya Bajarê Mezin a Wanê hat kirin, 217 karkerên ku ji bo ji statuya taşeron derbasî kadro bibin, 3 caran bi biryara dadgehê ketin mulakatê bi hinceta "Bi ser neketine" nexistin kar. Di mulakatê de pirsên têkildarî eskerên li Efrînê jiyana xwe ji dest dane pirsîn. Beriya ku qeyûm van pirsan ji karkeran bipirse, Mesut Babat ê ji kar hat avêtin, ji ber pirsgirêkên aborî întihar kir.

Li gelek kolanên Qoserê ji ber rê hatiye xerakirin û bi mehan e hêj nehatiye çêkirin, mirov nikare ji tozê derbas bibe. Piştî qeyûm di çileya 2019’an de tayînî Qoserê kirin, rê û kolan piştre çênekirin. Ji ber rê nayên çêkirin, zivistanê herî û çirav, havînê jî doz mirovan perîşan dike. Qeyûm li kolanek Qoserê piştî 19 mehan, xebat temam kir. Qeqeyûm piştî kolan temam kir, wekî "Kolana herî mezin a xaliyên bi motîf a Tirkiyeyê" pênase kir û bi vê yekê propaganda dike lê ji ber li kolanên din mirov nikare ji ber tozê derbas bibe.

Qeyûmê Cizîrê kolan ronî kir!

Wezîrê karên navxweyî di 29'ê cotmeha 2019'an de qeyûm tayinî Şaredariya Cizîrê kir. Piştî qeymeqamê navçeyê Sînan Davûtoglû bû qeyûm, li hin deverên anvendî yên bajêr ronahiyên ledî bicihkirin. Di vê çarçoveyê de li kuçeya Sevgiyê ku avahiya şaredariyê lê ye û li xaçerêya Çariyanê ku qeyûmê berê jî ronahî lê çêkiribûn, careke din ronahî lê çêkirin. Qeyûm Davûtoglû li xaçerêya Dortyolê bi 30 hezar TL'yî û li kuçeya Sevgiyê jî bi qasî 55 hezar TL'yî ronahiyên ledî bi cih kirin lê qeyûmê berê Ahmet Adanûr jî di sala 2017'an de li heman kolanê ronahî bicihkiribûn. Adanûr jî ji bo dîrekên ronahiyê bi hezaran TL pere xerc kiribû û Wezîrê Karên Navxweyî Suleyman Soylû ji bo van ronahiyan gotibû, "Ne Parîs Cizîr" lê piştî qeyûm Davûtoglû hat careke din li heman kuçeyê ronahî bi cih kirin û ji bo wan bi hezaran TL xerc kir. Li aliyê din Qeyûm Noqerê Profesyonel yê avê yê Şaredariya Cizîrê ji kar derxist. Her sal di çemê Dîcleyê ye Cizîrê de bi dehan kes di avêde diqeniqin.

Soylû Dîsa Got 'Belkî Yên Bawer Bikin Hene' û avêtê!

Piştî wezîr Suleyman Soylû qeyûm tayînî Şaredariya Seravê kir, îdia kir û got "Serkêşê PKK'ê Cemîl Bayik fermana 'Bi lez pereyan bi fatoreyan re razînin'. 288 hezar lîre, 314 hezar lîre, 293 hezar lîre razand. Mufetîşan tespît kir."

Wezîr wisa difikire ku dema reqam bi kusuratên wan binivîse dê bêtir tespitek zanistî be! Lê dema rastî li meclisê belav bû wezîr rastî nedît. Kerr û kok bû. Hevşaredara Seravê Caziye Duman, lêçûn û hatina 7 mehan a aydî meclisa şaredariyê bi fatoreyan yek bi yek parve kir. Duman bi belgeyan îspat kir ku hemû gotinên wezîr bêbingeh in.

Nîşeyek din a girîng!

Ji Soylû daxuyaniyek din a balkêş. Soylû got “Hûn dizanin derdê dawî yê Qendîlê çi ye? Ez bêjim. Amedspor e. Hûn çi dikin bikin ji ‘Amedsporê. Ji wir an cihekî din mehê 400-500 hezar lîra pere bibînin. Cemîl Bayik bi xwe vê fermanê dide. Partiyek siyasî ku rêxistina terorê piştgiriyê didê ye. Klûba sporê rasterast rêxistina terorê piştgiriyê didê. Ma tiştekî wisa dibe?"

Em jî heman tiştî dipirsin: Ma tiştekî wisa hebû? Ma tiştekî wisa bû? Çawa bû? Ji xeynî Soylû tu kesî ne ev tişt got û ne ev tişt bihîst. Zexta ku wisa li Amedsporê hat kirin, heman zext li Baroya Amedê jî hat kirin. Armanca vê yekê tepisandin û perçekirin e. Bi eşekrayî derewan dike û civakê dixapîne. Hişê manîpulasyonê bi pêş dixe. Vê yekê jî li ser navê wezîrtiyê dike."

Şaredarê Bajarê Mezin ê Amedê Selçûk Mizrakli, beriya ku qeyûm tayînî şûna wî bê kirin û bê girtin, 1 milyon û 500 hezar TL alîkarî dabû Amedsporê lê Wezîrê Karên Hundir bi rêya qeyûmê nû bi hinceta fikra b a Xala 14'an a Zagona Şaredariyan a Hejmar 5393'an, 1 milyon û 500 hezar TL'yê ku Mizrakli dabû Amedsporê dîsa paşve xwest. Şaredariyê beriya qeyûm Hasan Basrî Guzeloglu ji peyvirê bê girtin 1 milyon û 200 hezar TL alîkarî dabû Amedsporê.

**Çîroka çîrokên Parka AVM'e ya Wanê**

Înşeata AVM'ê ya Cîty Park a Wanê ku ji sedî 50 aydî Şaredariya Bajarê Mezin a Wanê bû, 10 salan berdewam kir. Di vê pêvajoya înşeata parkê de 3 caran qeyûm tayînî şaredariyê hat kirin. Beriya hilbijartina 2019'an a rêveberiyên herêmî hêj înşeata parkê bi dawî nebûbû. Piştî qeyûm tayînî şaredariyê kirin, qeyûm parka AMV’ê ku hêj temam nebûbû, bi şovek mezin a siyasî vekir. Li dijî kar û barê fermî û hiqûqî tevî gelek kêmasiyan park vekir. Mînak li jêrzemînê otopark heye lê ketina otoparkê tune. Li AMV’ê beşa sînema û şahiyê tune ye. Tevî hemû kêmasiyan parka AVM’ê vekirin. Piştî qeyûm AVM vekir, qet pirsgirêkên wê bi dawî nebûn. AVM ku hêj ji sedî 40 tijî nebû, gelek caran elektrîka esnafan qut kirin. Esnaf mexdûr kirin. Tabloya piştî hilbijartina 2019'an pir dilêş bû. Hevşaredarên Wanê yên HDP'î ji bo pirsgirêkê çareser bikin komîsyonek ava kir. Bi zelalî xebat kirin û ji sedî 95 pirsgirêk çareser kirin lê di 19'ê tebaxê de dîsa qeyûm tayîn kirin. Bi tayînkirina qeyûmê ev pirsgirêkên çareser bûn dîsa avêtin çopê. Niha AVM bi tamamî girtî ye. Avahiya Park AVM'ê ku pereyekî zêde lê hat xerçkirin û dê hatina wê pir zêde bûya qeyûm li hemberî deynan dewrî SGK’ê kirin.

Li Amedê Nepotîzma Qeyûm

Hatice Bubra Akyildiz ku Hevjîna Tuncay Akyildiz ê parazvanê qeyûmê Şaredariya Bajarê Mezin ê Amedê Hasan Basri Guzeloglu ye, kirin Gerînendeya Park û Baxçeyan a Peyasê. Zarokên Serokê Rêxistina AKP'ê yê Navçeya Peyasê Servet Can, Omer, Cîhat û Osman Can di sala 2018'an de li Şaredariya Peyasê xistibûn kar. Lê piştî hilbijartina 31'ê adarê qeyûm şaredarî winda kir, ji ber nediçûn kar û mûçe girtibûn dawî li karê wan anî. Qeyûm Unal Koç, piştî hat ser kar dîsa Cihat û Osman Can girtin karê şaredariyê.

Sînan Başak ku di sala 2017’an de wekî qeyûm tayûnî şaredariya Licê hatibû kirin, di roja duyemîn a mesaiya qeyûm de birayê zavê xwe Fatih Salihoglu xist kar. Piştre qeyûmê Şaredariya Bajare Mezin a Amedê Cumali Atilla li dijî zagonan kirin Gerînendeyê Nivîsarata Taybet a Şaredariya Bajarê mezin a Amedê. Piştî qadro dan wî tayînî Şaredariya Kagithaneyê ya AKP’î kirin.

Bîrkariya Sosret a Parqa Kocaeliyê ya Wanê!

Heke şêwirmenda hatî tayînkirin tim qezenc bike şîrket çawa tim xesar dike?

Parqa Kocaeliyê, li gel ku xwediyê şîrketa herî paqij a Wanê ye jî cîroya wê ya rojane 20-25 hezar TL ye. Di serî de mûçeyê personelan mehê derdora 250 hezar TL hemû lêçûnên westar ji aliyê şaredariyê ve tên dayîn. Qeyûm, şêwirmendeke xarpêtî digire vir. Tê gotin ku xizmê hevjîna wî ye! Ji bo heqdesta şêwirmendiyê bi qasî 387 hezar TL pere tê razandin. Ev şêwirmend, hemû tiştên mîna kulîçe û kiloran ji Xarpêtê dikire lê bala xwe bidinê her meh bi awayekî rêkûpêk ev şîrket 200 hezar TL xesar dike.

Piştî hilbijartinên 31’ê adarê, di wê dema kurt de ku em li rêveberiyê bûn, mehek tenê qezenca me ya parqa Kocaeliyê derketibû 120 hezar TL’yî. Baş e vê talana li şîrketa parqê çûye ku?

Bi mînakekê em vebêjin.

Di 14’ê adara 2018’an de ji bo edilandina tesîsa nav parqa Kocaeliyê îhale hat kirin. Li gorî Qanûna Îhaleya Cemaweriyê, diviya ku îhaleya mijara gotinê ye bi usûla îhaleya vekirî bihata kirin lê qeyûmê demê daye Halîl Koç ê xarpêtî ku tê angaştkirin xizmê hevjîna wî ye. Bi usûla bazariya 21B bi milyonek û 800 hezat TL’yî ji Koç re hatiye îhalekirin. Her wiha di çarçoveya îhaleyê de hin kirariyên ku divê ji şîrketa îhale girtiye ve bên kirin jî bi awayekî nelirê bi bedêla 596 hezar TL’yî bi şîrketên di bin şîrketa îhale girtiye de hatiye kirin. Ev hatiye belgekirin.

25 pêşniyarên lêkolînên meclisê û 152 pêşnûmapirsên me yên tenê têkildarî qeyûman bê bersiv in!

Bi dehan pêşniyarên lêkolînên meclisê ku HDP’ê ji bo nelirêtî û bêhiqûqiyên ku bi tayînkirina qeyûman re hatine kirin dane meclisê, bi dengê AKP û MHP’ê hatine redkirin. Li pirî cihan bi awayekî şênber ji aliyê qeyûman ve nelirêtî û bertîl hatine kirin. Di dema qeyûmên destpêkê de dewletê ji ber “nelirêtiyê” qeyûman ji peywirê girtiye. Di dema qeyûmên nû de ev nelirêtî û bertîl hatine belgekirin. Tifaqa AKP/MHP’ê destûr neda daxuyaniyên der barê van nelirêtî û bertîlan û dîsa 25 pêşniyarên lêkolînên meclisê û 152 pêşnûmapirsên di vê derbarê de bê bersiv hişt.

Mînak, pişkînerên dîwana berstinê, di sala 2018’an de dema ku qeyûm Cumali Atilla li ser peywirê bû, li Şaredariya Bajarê Mezin a Amedê di 10 sernavan de nelirêtî tespît kiribûn. Di raporê de budçeya şaredariyê di sala 2016’an de 26 milyon û 117 hezar TL zêde bû. Di sala 2018’an de jî li gel zêdebûna ji sedî 69,89’an jî budçeya şaredariyê 12 milyon û 41 hezar û 600 TL kêm bû.

Li Wanê jî heman rewş hebû. Di rapora dîwana berstinê ya der barê Şaredariya Bajarê Mezin a Wanê ku qeyûmê wê yê demê Mûrat Zorlû de hatibû amadekirin; hatibû diyarkirin ku li gel ne guncavbûnê jî piraniya îhaleyan bi usûla bazariyê hatibûn kirin, girtinên şaredariyê li gel ku wesfê wan heman bûne girtina kar jî hatiye dabeşkirin, terxankirina malen nayên veguhastin ên ji bo saziyên cemaweriyê li gorî mevzûatê nehatine kirin û rêveberiya şaredariyê di girtina karkeran de li gorî mevzûatê tevnegeriyaye.

Wekî ku di hevokên destpêka pirtûkekê de “Wê sala ku ziwabûna mezin hebû, zeman bi qelandinê wergeriyabû xweliyê; roj, weke bizotê dema ku mirov dixwest bigire bi destê mirov ve dizeliqî… Roja wekî ku li şîşê ketibe disekinî, bi rojan li ser serê me wisa daleqandî dima. ” hatiye gotin, zeman, aqil û wijdanê vî welatî jî bûye xwelî. Her rojeva ku li pey xwe dihêle û her encama ku derdikeve holê hema bibêje bizot e! Em kesên ku di nav vê toza siyaseta ku veguheriye xweliyê de ji bo mîna mirovan bijîn, li hucreyan digerin; mafê mirovan, demokrasî, hiqûq ku li şîşeyê hatine xistin û li ber serê wan notirvan hatine çikandin û li ser navê wekheviyê di nîveka zor û înkarê de li rêyên hêviyê digerin. Em hewldanên xwe yên avakirina pêşerojê yên bi hêvî û têkoşînê zindî digirin.

Heta ku pirsgirêka kurdan hebe, wê ev welat ziwa bimîne! Her gotin, nêrîn, jiyana ku di sûretê vê pirsgirêkê de tê înkarkirin, weke fatoreyeke giran bandorê li her zindiyên li vî welatî dike û wê bike jî. Em rêveberiyên herêmî, di heman demê de ji bo çareserkirina vê pirsgirêka sotîner de fetloneka herî girîng dibînin. Tiştên ku îro pêk tên, bi kurtayî li derdora vê pirsgirêkê pêk tên.

Polîtîkaya qeyûman, veguherîne li xweliyê ya gelekî û nirxên wî ye. Ev weke ku pêk nehatibe û çênebûbe tê nîşandan û tim çalak tê hiştin, di asta naverok û serdestê de sawek e. Weke di mînaka rapora Venedîkê de jî di qada navneteweyî de hatibe mehkûmkirin jî, di mijara berdewamkirinê de aqilê dewletê yê xwe dispêre şer bi israr e! Ev israr nîşaneye zelal a têkiliya dijminane ya li hemberî kurdan û demokrasiyê ye. Bi vê girêdayî, tayînkirina qeyûman, xespkirina şaredarî û vînê divê weke tiştekî kêlî û tenê pêkanîneke îro neyê dîtin. Plana veşarî ya pêkanînê heta tu bibêjî bîrdozî, dîrokî û bimenzîla dirêj e û berdewama polîtîkayên dewletê yên li hemberî gelê kurd e. Wezareta karên hundir qeyûmên hatin tayînkirin kurdî qedexe kirin û wê jî hinceta tayînkirina qeyûman bi kurdî da. Rastiya pirsgirêkê ev e! Li aliyê din di tayînkirina qeyûman de mijarên din ên ku dile wan bijandê, divê bê diyarkirina ku îhale, xwesteka fethê, parvekirina rantê û talankirina her tiştî bû.

Dema ku xespkirina destkeftiyên kurdan ên demokratîk dibin mijara gotinê, ji hemû êrîşên derveyî hiqûqê re rengek tê dîtin. Polîtîkaya qirkirinê ya li hemberî destkeftiyên jinan; nêzikbûna rantê ya li hemberî feraseta civaka ekolojîk; pêkanînê pişaftinê yên ku di bin navê polîtîkayên civakî de hewla wan hat dayîn; hezkirina tirkkirina nasname û çanda kurdî, di ser aboriya hewceyê xwe kirine de hê bêtir xîzankirina xîzanan; afirandina newekheviya dêw, encameke giştî ya tayînkirina qeyûman e. Dema qeyûmên duyemîn û salek ku di ser re derbas bû, bûye saleke ku vê encamê hê bêtir kûr kiriye.

1. [↑](#footnote-ref-1)
2. 1Tenê di 2 îhaleyan de 5,6 milyon TL bêusûlî û rastiya qeyûmê çerezcî! - <https://bit.ly/3gSSyTv>

   2Gerînendeyê qeyûm îhaleyên milyonî da şîrketa wî bixwe ava kiriye - https://bit.ly/3iDk880 [↑](#footnote-ref-2)